Ino Inga Ndacita Buti Kutegwa Nditaneneyi Kapati? | Bakubusi\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Brazilian Sign Language Bulgarian Cebuano Chichewa Chinese (Traditional) Chinese Mandarin (Simplified) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Maltese Moore Myanmar Norwegian Nzema Ossetian Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Spanish Sign Language Swahili Swedish Tagalog Tamil Tatar Telugu Thai Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nIbbaibbele likulwaizya ‘ kutaciindizya muzilengwa. ’ (1 Timoteyo 3:2) Eeci cibikkilizya mbomulya. Aboobo, amusole nzila eezyi zitobela.\nKuti naa mwakkuta mweelede kuzyiba. Julia uujisi myaka yakuzyalwa iili 19 wakaaamba kuti: “ Ndakali kubalila ma calories aali mucakulya , pele lino muciindi cakucita boobo kufwumbwa ndalimvwa kuti ndakkuta ndilaleka kulya.\nMutanoolyi zyakulya zitajisi busani bubotu. Peter uujisi myaka yakuzyalwa iili 21 wakaamba kuti: “ Akaambo kakutanywa zyakunywa zili carbonated, ndakaluza makkilo osanwe mumwezi omwe buyo! ”\nAmucince mbomulya. Erin uujisi myaka yakuzyalwa iili 19 wakaamba kuti: “ Ndanoolya ndilasola kutabweza cakulya alimwi. ”\nMbomunga Mwazwidilila: Mutanoosotaukili kulya. Kuti kamucita oobo, munoofwa nzala mpoonya akuciindizya kulya mwapegwa coolwe.\nMasimpe, bamwi bantu ibaamba kuti “Ndeelede kucesya mubili” mubwini tabeelede kucita oobo. Bali buyo kabotu mbubwenya oobo mbobabede. Nokuba boobo, mbuti kuti kamuyanda kucesya mubili asyoonto? Nceeci cakagwasya musimbi wiitwa kuti Catherine.\n“Ndakali mukubusi uuneneede kapati, cintu ncondatakali kuyanda. Tiindakakkomene ambondakali kulibonya!\n“Ciindi aciindi, ndakali kusola kucesya mubili kwiinda mukusala zyakulya, pele ndakali kuneneya alimwi. Aboobo nondakali amyaka iili 15 yakuzyalwa, ndakabona kuti ndakeelede kubikkila maano. Ndakayanda kucesya mubili munzila yeelede—nzila njendikonzya kutobela mubuumi bwangu boonse.\n“Ndakaula bbuku lyaamba zyakulya zijisi busani bubotu alimwi azisobano zyakunyanyaasya mubili, mpoonya ndakazitobela nzyondakabala mubbuku eeli. Ndakalikanzide cakuti nokuba kuti ndakali kwaalilwa naa kutyompwa zimwi ziindi, pele tiindakacileka pe.\n“Sena mulizyi cakacitika? Ndakacikonzya! Nikwakainda mwaka omwe buyo ndakaluza makkilo aali 27. Lino kwainda myaka yobilo kandicili mbubwenya oobu. Eelo kaka tiindakalizyi kuti inga cacitika!\n“Ndiyeeya kuti cakandipa kuzwidilila nkaambo kakuti tiindakali kusala buyo zyakulya—pele ndakacinca bukkale bwangu boonse.”—Catherine, 18\nKupona Buumi Buli Kabotu Luumuno alimwi alukkomano Bakubusi Balabuzya Bakubusi


Kwaambaula Mumyaambo—Ino Bbaibbele Lyaamba Nzi?\nAMUBALE MU Afrikaans Albanian Amharic Arabic Armenian Azerbaijani Baoule Bislama Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch English Estonian Faroese Fijian Finnish Fon French Georgian German Greek Gun Hebrew Hiligaynon Hungarian Igbo Iloko Indonesian Italian Japanese Kikaonde Kinyarwanda Kirghiz Kiribati Kirundi Korean Kwanyama Lingala Lithuanian Luganda Malay Malayalam Maltese Moore Myanmar Ndebele (Zimbabwe) Norwegian Nzema Ossetian Pangasinan Persian Polish Portuguese Punjabi Romanian Russian Sango Serbian (Cyrillic) Serbian (Roman) Setswana Seychelles Creole Shona Sidama Sinhala Slovak Slovenian Spanish Sunda Swahili Swedish Tagalog Telugu Thai Tigrinya Tsonga Turkish Twi Tzotzil Ukrainian Urhobo Uruund Valencian Venda Vietnamese Welsh Xhosa Yoruba Zulu\nIno Bbaibbele Lyaamba Nzi Kujatikizya Kwaambaula Mumyaambo?\n‘Kwaambaula mumyaambo’ caamba kucikonzya kwaambaula mwaambo munzila yamaleele nkobakacita Banakristo bakusaanguna kakunyina kuwiiya. (Milimo 10:46) Ooyo wakali kwaambaula wakali kumvwigwa amuntu uuli woonse wakauzyi mwaambo ooyo. (Milimo 2:4-8) Kwaambaula mumyaambo cakali cimwi cazipego zyamuuya uusalala Leza nzyaakapede Banakristo bamumwaanda wamyaka wakusaanguna.—Bahebrayo 2:4; 1 Bakorinto 12:4, 30.\nIno kwaambaula mumyaambo kwakatalikila kuli alimwi ndilili?\nIno kwaambaula mumyaambo kwakajisi makanze nzi?\nSena kwaambaula mumyaambo kwakeelede kuzumanana?\nIno kwaambaula mumyaambo kwakamana lili?\nIno mbuti kujatikizya kwaambaula mumyaambo mazuba aano?\nIno Banakristo bakasimpe inga bazyibwa buti?\nMaleele aaya aakusaanguna akacitikila mu Jerusalemu mafwumofwumo lya Pobwe Lyaba Juda mu Pentekoste mu 33 C.E. Basikwiiya ba Jesu basika ku 120 bakalibungene antoomwe ciindi ‘boonse nobakazula muuya uusalala alimwi akutalika kwaambaula mumyaambo yiindene-indene.’ (Milimo 1:15; 2:1-4) Bantu banji “ibazwa muzisi zyoonse zyaanyika” bakabungana, alimwi “umwi aumwi wabo wakabamvwa kabaambaula mumwaambo wakwe mwini.”—Milimo 2:5, 6.\nKutondezya kuti Leza wakali kubagwasya Banakristo. Kaindi, Leza wakali kucita zitondezyo zyamaleele kutondezya kuti wakali kubagwasya bantu bakwe basyomeka mbuli Musa. (Kulonga 4:1-9, 29-31; Myeelwe 17:10) Kwaambaula mumyaambo kwakajisi makanze aakozyenye, kutondezya kuti Leza wakali kwiigwasya mbungano mpya ya Bunakristo. Mwaapostolo Paulo wakalemba kuti: “Myaambo taili citondezyo cabasyomi pe, pele ncabaabo batasyomi.”—1 Bakorinto 14:22.\nKugwasya Banakristo kupa bumboni cakulomya. Aabo bakabamvwa basikwiiya ba Jesu mubuzuba bwa Pentekoste bakaamba kuti: “Toonse twabamvwa kabaambaula mumyaambo yesu kujatikizya milimo mipati ya Leza.” (Milimo 2:11) Aboobo, makanze amwi aamaleele aaya akali aakugwasya Banakristo “kupa bumboni cakulomya” alimwi ‘akuyiisya bantu bazisi zyoonse kuti babe basikwiiya,’ mbubwenya mbwaakabalailide Jesu. (Milimo 10:42; Matayo 28:19) Bantu babalilwa ku 3,000 ibakalibonena maleele akulimvwida bumboni bwakapegwa bakaba basikwiiya mubuzuba mbubonya oobo.—Milimo 2:41.\nPeepe. Zipego zyamuuya uusalala kubikkilizya akwaambaula mumyaambo zyakali buyo zyakaindi kasyoonto. Bbaibbele lyakasinsima kuti: “Ikuti naa kuli zipego zyakusinsima, ziyoomana; ikuti naa kuli kwaambaula mumyaambo, kuyoomana.”—1 Bakorinto 13:8.\nZipego zyamuuya uusalala zyakali kupegwa ku Banakristo bamwi baapostolo kabaliko, kanji-kanji baapostolo bakali kubikka maanza abasyominyina. (Milimo 8:18; 10:44-46) Kulibonya kuti aabo ibakatambula zipego zyamuuya kuzwa kubaapostolo kunyina nobakapa bambi. (Milimo 8:5-7, 14-17) Mucikozyanyo, mubelesi wamfwulumende ulakonzya kupa muntu laisensi yabunamutekenya, pele muntu ooyo kunyina najisi nguzu zyakupa bamwi malaisensi. Mbubwenya buyo, akwalo kwaambaula mumyaambo kwakamana ciindi baapostolo alimwi abaabo mbobakapede cipego nobakafwa.\nCipego camaleele cakwaambaula mumyaambo cakamana kumamanino aamwaanda wamyaka wakusaanguna C.E. Aboobo mazuba aano kunyina naba omwe uukonzya kulitaminina kwaambaula mumyaambo kubelesya nguzu zya Leza.\nJesu wakaamba kuti luyando lwakulyaaba ndoluzyibya basikwiiya bakwe. (Johane 13:34, 35) Mbubwenya buyo, awalo mwaapostolo Paulo wakayiisya kuti luyando lwakali kuyoozyibya Banakristo beni-beni. (1 Bakorinto 13:1, 8) Wakatondezya kuti muuya wa Leza wakali kuyoopa Banakristo bube bwiitwa kuti “mucelo wamuuya,” bube bwakusaanguna nduyando.—Bagalatiya 5:22, 23.\nLusyomo Abukombi Leza Mibuzyo Yamu Bbaibbele Yaingulwa\nAkaambo katwaambo tumvwika, Bbaibbele lyaamba muuya uusalala kuti “maanza” aa Leza.


1 Bakorinto 2 | Bbaibbele Lili a Intaneti | Bbaibbele lya Busanduluzi Bwanyika Mpya\n1 Bakorinto 2:1-16\n2 Aboobo nindakasika kulindinywe bakwesu, tiindakasika amajwi aatondezya kulisumpula naa aabusongo nindakali kwaambilizya maseseke aa Leza kulindinywe. 2 Nkaambo nindakali aandinywe tiindakayanda kubikkila maano kumakani aali oonse ccita buyo aamba Jesu Kilisito, ooyo wakagagailwa acisamu. 3 Alimwi nindakasika kulindinywe, ndakanyina nguzu, ndakaliyoowede alimwi ndakali kukankama kapati; 4 alimwi nzyondakali kwaamba akukambauka tanaakali majwi aabusongo aakusola kukwela bantu pele zyakali citondezyo camuuya anguzu zya Leza, 5 kutegwa lusyomo lwanu lutayaami abusongo bwabantu pe, pele luyaame anguzu zya Leza. 6 Lino twaambaula busongo akati kabaabo basimide, pele ikutali busongo bwamubweende bwazyintu oobuno naa oobo bwabaleli bamubweende bwazyintu oobuno, aabo ibayooloba. 7 Pele twaambaula busongo bwa Leza buli mumaseseke aakwe, ibusongo busisidwe oobo Leza mbwaakabambila limwi kakutanaba bweende bwazyintu buli boonse kutegwa tube abulemu. 8 Kunyina naba omwe akati kabaleli bamubweende bwazyintu oobuno iwakabuzyiba busongo oobu, nkaambo nobakalibuzyi nobatakamugagaila acisamu Mwami uulemekwa. 9 Pele kuli mbubonya mbokulembedwe kuti: “Liso tiilyazibona akutwi tiikwazimvwa, alimwi kunyina muntu wakaziyeeya izyintu eezyo Leza nzyabambilide baabo bamuyanda.” 10 Nkaambo Leza waziyubunwida ndiswe zyintu eezyi kwiinda mumuuya wakwe, nkaambo muuya ulalingaula zyintu zyoonse, noziba zyintu zisisidwe zya Leza. 11 Nguni akati kabantu uuzyi mizeezo yamuntu kunze lyamuuya wamuntu uuli mulinguwe? Mbubonya buyo, kunyina uuzyi mizeezo ya Leza, ccita buyo muuya wa Leza. 12 Lino tiitwakatambula muuya wanyika, pele twakatambula muuya uuzwa kuli Leza, kutegwa tuzizyibe zyintu Leza nzyaakatupa amaanza obilo. 13 Zyintu eezyi azyalo tulazikanana ikutali amajwi aakayiisyigwa abusongo bwabantu, pele amajwi ngotuyiisyigwa amuuya, eelyo notupandulula makani aakumuuya kwiinda mukubelesya majwi aakumuuya. 14 Pele muntu uusololelwa azisusi zyanyama tatambuli zyintu zyamuuya wa Leza, nkaambo nzyabufwubafwuba kulinguwe; alimwi takonzyi kuzizyiba, nkaambo zilingaulwa munzila yakumuuya. 15 Pele muntu uusololelwa amuuya ulazilingaula zyintu zyoonse, pele walo kunyina muntu uumulingaula pe. 16 Nkaambo “ino nguni uuzyi mizeezo ya Jehova kutegwa amulailile?” Pele swebo tulijisi mizeezo ya Kilisito.\n1 Bakorinto 2


Amusangalale Akulambila kwa Mumukwashi | Mukwashi Usangalalite\nAmulambile Yehova pantu pomwi Amukwashi Wanu\n“Amulambile uyo wakalenga liculu, acishi ca panshi.”—Ciyubululo 14:7\nMbuli mbomwaiya mubuloshuwa iyi, Baibo ilicite njiisho sheenga shamucafwa amukwashi wanu. Yehova ulisuni kwaamba ayi munoosangalala. Wakalasha ayi na citaanshi mwayandoola bwaami bwakwe, “ulaakumupa shintu shoonse ishi.” (Mateyo 6:33) Ulisunishishi ayi mube shicibusa wakwe. Amusebenseshe ciindi ncomucite kuyumya bushicibusa bwanu aLesa. Bushicibusa aLesa ncoolwe cinene kwiinda pa shintu shoonse muntu nsheenga wabaasho.—Mateyo 22:37, 38.\n1 AMUYUMYE BUSHICIBUSA BWANU A YEHOVA\nBAIBO ILAAMBA AYI: “‘Ndaakuba ishiwanu, amwebo mulaakuba bana bangu, basankwa abanakashi, Nebo neMwaami Lesa Shinkusu shoonse ndaamba.” (2 Bene Kolinto 6:18) Lesa ulisuni ayi mube shicibusa wakwe. Kupaila inga kwamucafwa kuba shicibusa wakwe Lesa. Yehova utoomwiita ayi ‘munopaila kuli nguwe lyoonse.’ (1 Bene Tesalonika 5:17) Ulayandishisha kunyumfwa shili mumoyo wanu alimwi ashimusukamika. (Bene Filipi 4:6) Na kamupaila pantu pomwi amukwashi wanu, bamumukwashi wanu balaakushiba kwaamba ayi ncakwiila mulashoma Lesa.\nTeshibo kupaila kuli Lesa kweenka kuyandika, sombi mulyeelete kukutika akuli nguwe. Inga mwacita boobo kwiinda mukwiiya Maswi akwe alimwi akubelenga mabuku aamba sha muBaibo. (Kulumbaisha 1:1, 2) Amutole ciindi kuyeeya pa shintu nshemutobelenga. (Kulumbaisha 77:11, 12) Tulakutika kuli Lesa ndyetucanika kukubungana kwa Bwineklistu lyoonse.—Kulumbaisha 122:1-4.\nCimwi ceenga cayumya bushicibusa bwesu aYehova, nkwaambilaako bamwi pali nguwe. Na mwatolelela kucita boobo, mulaakusena pafwaafwi anguwe.—Mateyo 28:19, 20.\nBushiku buli boonse munoobika ciindi cakubelenga Baibo akupaila\nMunoobikila maano kushintu shakumushimu kwiinda shakulisekesha akookesha\n2 MUNOSANGALALA AKULAMBILA KWAMUMUKWASHI\nBAIBO ILAAMBA AYI: “Kamusena pafwaafwi aLesa alakwe ulaakusena pafwaafwi amwebo.” (Jemusi 4:8) Mulyeelete kuba apulogilamu ya kulambila kwamumukwashi alimwi akutolelela kucita kweelana ambomwakabika. (Matalikilo 18:19) Sombi kuli ashimwi shiyandika. Citaanshi mulyeelete kubika Lesa panembo mushintu shoonse nshemucita. Amuyumye bushicibusa bwamukwashi wanu aLesa kwiinda mukubandika pali nguwe “ndyemuli kumishaanu nabi kumwibo, pakookesha nabi pakusebensa.” (Dutolonomi 6:6, 7) Amube anga ngu Joshuwa, wakaamba ayi: “Sombi nebo abamuŋanda yangu, tulanoosebenselabo Mwaami Lesa.”—Joshuwa 24:15.\nLyoonse amube apulogilamu ya kwiiya alimwi ndyemutokwiiya amwaambe pa shintu sheenga shacafwa womwi awomwi mumukwashi\nBASEBENSHI BAKWE YEHOVA BASANGALALITE\nTaakuwo cintu cibotu kwiinda kulambila Yehova Lesa. Ulakondwa na mwebo amukwashi wanu kamumusebensela camoyo womwi. Kutolelela kucita boobo, kulaakumucafwa kusuna Yehova akukonkela mibo yakwe mushintu shoonse. (Maako 12:30; Bene Efeso 5:1) Kubika Lesa panembo mucikwati canu, kulayumya bushicibusa bwanu ambomweebenaabo. (Shikushimikila 4:12; Isaya 48:17) Mukwashi wanu inga waba alusangalalo kwa muyayaya, “mukwiinga Mwaami Lesa, Lesa wanu wamupa coolwe.”—Dutolonomi 12:7.\nIno ndilili ndyetwakapailawo pantu pomwi angonjeebenaakwe?\nIno nciinshi nceenga tweeya amukwashi wangu kwaamba ayi tuyumye lushomo lwesu muli Yehova?\nMASWI KUMITWI YAMIKWASHI\nMutalekeli cintu cili coonse kunyonyoonganya bubambo bwakulambila kwamumukwashi\nAmubaambilile limwi boonse mumukwashi nsheshi mukabandike kwaamba ayi balibambile\nBoonse mumukwashi balyeelete kucanikawo\nAmuyuminishe mushimu wa luumuno kwaamba ayi boonse basangalale\nAmwiiye mbweenga bubambo ubu bwamucafwa kuyumya bushicibusa bwanu aLesa alimwi amukwashi wanu.


Mukamufwu Waku Zarefati Alimwi a Elija Musinsimi | Ziiyo Zyabana Zyamu Bbaibbele\nKakucili ciyumayuma, Jehova wakaambila Elija kuti: ‘Koya ku Zarefati. Ookuya mukamufwu uyookupa cakulya.’ Kacili kumilyango yamunzi, Elija wakabona mukamufwu mucete katebba nkuni. Naakasika afwaafwi, wakamulomba maanzi aakunywa. Mukamufwu ooyo naakali kuunka kuyooleta maanzi, Elija wakamwiita akumwaambila kuti: ‘Ndalomba kaka undiletele akankwa.’ Pele mukamufwu wakaamba kuti: ‘Tandijisi cinkwa cakukupa. Ndijisi buyo tufulaulu alimwi atufwuta tusyoonto tukonzya kupanga buyo kankwa nkotukonzya kukkwana mebo amwanaangu.’ Elija wakamwaambila kuti: ‘Jehova wasyomezya kuti, ikuti wandipangila cinkwa, fulaulu alimwi amafwuta aako tazikamani pe kusikila mvwula ikawe alimwi.’\nAboobo mukamufwu wakaunka kuŋanda akupanga cinkwa camusinsimi wa Jehova. Mbubwenya Jehova mbwaakasyomezyede, mukamufwu amwanaakwe lyoonse bakalijisi cakulya ciindi nokwakali ciyumayuma. Nongo yakwe yafulaulu alimwi ayamafwuta zyakazumanana kazizwide.\nPele kwakacitika cintu cimwi cuusisya kapati. Mwana wamukamufwu ooyu wakaciswa kapati cakuti wakafwa. Mukamufwu wakakombelezya Elija kuti amugwasye. Elija wakabweza mwana akumutola muŋanda yamujulu yamukamufwu. Mpoonya wakamulazika abulo akupaila kuti: ‘Akaka Jehova komupilusyila buumi bwakwe mwana ooyu.’ Sena ulizyi kaambo eeci ncocakali kugambya kuti Jehova inga wacicita? Nkaambo kweelana ambotuzyi, kunyina muntu wakabuka kale kuzwa kubafwu. Alimwi buya mukamufwu ooyu amwanaakwe tiibakali bana Israyeli pe.\nPele mwana ooyu wakabuka alimwi akutalika kuyoya. Elija wakaambila mukamufwu kuti: ‘Bona! Mwanaako wabuka.’ Mukamufwu wakakkomana kapati akwaambila Elija kuti: ‘Masimpe uli muntu wa Leza. Ndilizyi oobu nkaambo waamba buyo nzyakwaambila Jehova.’\n“Amuyeeye bacikwangala: Tabasyangi mbuto naa kutebula; tabajisi butala naa ciyobwedo, nokuba boobo, Leza ulabasanina. Sena nywebo tamuyandiki kapati kwiinda bayuni?”—Luka 12:24\nMibuzyo: Ino mbuti mukamufwu waku Zarefati mbwaakatondezya lusyomo muli Jehova? Ino tuzyi buti kuti Elija wakali musinsimi wa Leza mwini-mwini?\n1 Bami 17:8-24; Luka 4:25, 26\nKubusyigwa kwamwana wamukamufwu cakali akati kazyintu izyakamucitikila mubuumi bwakwe icakapa kuti lusyomo lwakwe luyume. Nziiyo nzi nzyotukonzya kwiiya kuzwa kulinguwe?


Musa Achiteyo Chiyaka | Zyiiyo Zyabana Zizwa muBbayibbele\nMusa wakakkala kuMidiyani kwaminyaka iili 40. Wakakwata nkuko akuba abana. Limwi zuba kali kweembela mbelele afwiifwi akuChilundu chaSinayi, wakabona chintu chigambya. Wakabona chiteyo chamumvwa kachili kuyaka, pesi kachitapyi pe! Chiindi Musa nakaswena afwiifwi, wakamvwa jwi lyakali kuzwa muchiteyo kaliti: ‘Musa! Utasweni afwiifwi pe. Gwisya nsangu zyako, nkaambo wiimvwi abusena busalalisya.’ NguJehova wakali kwaambuula kabelesya mungelo.\nMusa wakayoowa, mpawo wakalivumba kumeso. Jwi eelyo lyakati: ‘Ndilikubwene kupenzegwa kwamaIsrayeli. Ndiyoobagwisya munyika yaEgepita akubatola kunyika mbotu. Ndasala nduwe kuti ukagwisye bantu bangu kuEgepita.’ Ubonaanga Musa taakayoowa na?\nMusa wakabuzya kuti: ‘Ndiyootyeni bantu bakundibuzya kuti ngwani wandituma?’ Leza wakamusandula kati: ‘Ukababuzye kuti Jehova, Leza waAbrahamu, Leza waIzaka aLeza waJakkobo nguwe wandituma.’ Mpawo Musa wakati: ‘Ani kuti bakakake kundiswiilila?’ Jehova wakatondeezya Musa chitondeezyo chakuti wakali kuyoogwasya Musa. Wakabuzya Musa kuti awaale nkoli yakwe aansi. Mpawo nkoli yakwe yakaba nzoka! Chiindi Musa naakajata muchila wanzoka, yakachincha akuba nkoli lubo. Mpawo Jehova wakati: ‘Wakuchita chitondeezyo eechi, bayooziba kuti ndime ndakutuma.’\nMusa wakati: ‘Tandikonzyi pe kwaambuula kabotu.’ Pesi Jehova wakamusyomezya kuti: ‘Ndiyookubuzya nzweelede kwaamba alimwi ndiyoobuzya mwanike wako Aroni kuti akugwasye.’ Chiindi Musa naakaziba kuti Jehova wakali kuyoomugwasya, wakabweeda kuEgepita kali amukayintu wakwe abana bakwe.\n“Mutalibiliki kuti, nkaambe buti? Nkaambenzi? Nkaambo eco ncimweelede kwaamba muyoocipegwa kuciindi nciconya.”—Matayo 10:19\nMibuzyo: Niinzi Musa nchaakabona chiindi naakali kweembela mbelele? Jehova wakali kuyanda kuti Musa achiteenzi?\nKulonga 3:1–4:20; Incito 7:30-36


“Muntu Mwaabi Uyoolelekwa”—Tusimpi 22:9\nKUZWA kaindi zipaizyo zyali cibeela ciyandika kapati mubukombi bwakasimpe. Bana Israyeli bakali kupa zipaizyo zyabanyama, pele Banakristo lyoonse balizyibidwe kabotu akaambo kakupa “cipaizyo cantembauzyo.” Nokuba boobo kuli zipaizyo azimbi nzyakkomanina Leza. (Heb. 13:15, 16) Zipaizyo eezyi ziletela kukondwa alimwi azilongezyo, kweelana ambozitondezya zikozyanyo zitobela.\nHana, imubelesi uusyomeka wakaindi, wakali kuyandisisya kuba amwana pele tanaakali kuzyala. Mumupailo wakwe, wakakonka kuli Jehova kuti naa wazyala mwana musankwa, wakali ‘kuyoomupa kuli Jehova mazuba oonse aabuumi bwakwe.’ (1Sam. 1:10, 11) Nokwakainda ciindi, Hana wakamita, mpoonya wakazyala mwana musankwa iwakaulikwa zina lyakuti Samuele. Naakaleka kunyonka Samuele, Hana wakamutola kutente lyakukombela, kweelana ambwaakakonkede. Jehova wakamulongezya Hana akaambo kamuuya wakwe wakulyaaba. Wakaba acoolwe cakuba abana bambi bosanwe, mpoonya Samuele wakaba musinsimi alimwi amulembi wa Bbaibbele.—1Sam. 2:21.\nMbubwenya mbuli Hana a Samuele, Banakristo mazuba aano balijisi coolwe cakubelesya buumi bwabo mumulimo wakulyaaba ku Mulengi wabo. Jesu wakasyomezya kuti kufwumbwa kulyaaba kwesu nkotucita mukukomba Jehova kuyoolongezyegwa kapati.—Mk. 10:28-30.\nMumwaanda wamyaka wakusaanguna, mukaintu Munakristo wazina lya Dorika wakalizyibidwe kapati akaambo ‘kamilimo mibotu minji alimwi akupa zipego zyaluse’—kulyaaba nkwaakali kucita kugwasya bamwi. Pele cuusisya ncakuti, “wakaciswa akufwa,” calo icakaleta buumba kumbungano. Ciindi basikwiiya nobakamvwa kuti Petro nkwali mumunzi, bakamulomba kuti aboole cakufwambaana. Amuyeeye buyo mbobakakkomana ciindi Petro naakaboola akumubusya Dorika—bubuke bwakusaanguna bulembedwe ibwakacitwa amwaapostolo! (Mil. 9:36-41) Leza tanaakakuluba kulyaaba kwa Dorika. (Heb. 6:10) Bwaabi bwakwe bwakalembwa mu Jwi lya Leza kutegwa cibe cikozyanyo cibotu kulindiswe ncotweelede kwiiya.\nMwaapostolo Paulo awalo wakapa cikozyanyo cibotu kapati kwiinda mukwaaba ciindi cakwe akubabikkila maano bantu. Kalembela Banakristonyina mu Korinto, Paulo wakaamba kuti: “Mebo cilandibotela kapati kusowa zintu zyangu zyoonse akulitakata cakumaninina lwangu ndemwini akaambo kabuumi bwanu.” (2Kor. 12:15) Paulo wakazyiba kwiinda muzintu zyakamucitikila kuti ikulyaaba kutegwa tugwasye bamwi takuleteli buyo kukkutila pele alimwi—kwiinda zyoonse—kuletela zilongezyo alimwi akukkomaninwa a Jehova.—Mil. 20:24, 35.\nCakutadooneka, Jehova ulakkomana ciindi notubelesya ciindi cesu anguzu kutegwa tutole ambele ziyandika zya Bwami alimwi akugwasya basyomima. Pele sena kuli nzila azimbi motukonzya kugwasyilizya mulimo wakukambauka Bwami? Inzya! Kunze amilimo njotucita caluyando, tulakonzya kumulemeka Leza kwiinda mukusanga nkotucita cakuliyandila. Zyakusanga zilabelesyegwa kutola ambele mulimo wakukambauka munyika yoonse, ikubikkilizya akugwasya bamisyinali ababelesi baciindi coonse baalubazu bamwi. Kuyungizya waawo, kubamba alimwi akusandulula mabbuku amavidiyo, ikugwasyilizya mapenzi aacibukilambuta, alimwi akuyaka Maanda aa Bwami zyoonse eezyi zilalanganizyigwa azyakusanga nzyotusanga cakuliyandila. Tulakonzya kuba masimpe kuti “muntu mwaabi uyoolelekwa.” Kuyungizya waawo, iciindi notupa Jehova zintu ziyandisi, tulamulemeka.—Tus. 3:9; 22:9.\nNzila Bamwi Nzyobabelesya Kusanga Kumulimo Wanyika Yoonse\nMbubwenya mbuli mbocakabede mumazuba ngaakali kupona mwaapostolo Paulo, bantu banji mazuba aano balabikka “cimwi cintu ambali” naa mali kutegwa bakaabikke mukabbokesi kakusangila kumbungano kalembedwe kuti: “Mulimo Wanyika Yoonse.” (1Kor. 16:2) Mwezi amwezi mbungano zilatuma mali aaya kuofesi yamutabi ya Bakamboni ba Jehova iili mucisi eeco. Alimwi mulakonzya kusanga mali kwiinda mukwaatuma kumbunga iizumizyidwe amulawo iibelesyegwa a Bakamboni ba Jehova iili mucisi canu. Kutegwa muzyibe mbunga iizumizyidwe amulawo iibelesyegwa a Bakamboni ba Jehova iili mucisi canu, mwalombwa kuti mubandike abakuofesi yamutabi mucisi canu. Kkeyala yakuofesi yamutabi ilakonzya kujanwa a www.jw.org. Kweelana akubusena nkomukkala, izyakusanga nzyomukonzya kutuma cacigaminina kuofesi yamutabi yamucisi canu zilabikkilizya azitobela ansi aawa:\nZyakusanga zitumwa kwiinda mukubelesya intaneti naa ma bank transfer, debit card, naa credit card. Mumitabi imwi, cilakonzyeka kutuma zyakusanga kwiinda mukubelesya webbusaiti ya jw.org naa kubelesya webbusaiti imwi iisalidwe.\nMali, ngale naa zintu zimbi ziindene-indene zilakonzya kusangwa. Mweelede kubikkilizya alugwalo ilutondezya kuti mali naa zintu eezyo nzyomwatuma mwasanga buya.\nKUSANGA KWIINDA MUKUZUMINANA\nKusanga mali kwiinda mukuzuminana asikusanga kuti mali aayo ayakupiluka naa waayanda.\nMweelede kubikkilizya alugwalo ilutondezya kuti mali naa zintu eezyo nzyomwatuma mwasanga kwiinda mukuzuminana.\nIKULIBAMBILA NZYOMUKONZYA KUSANGA\nKunze lyakusanga buyo mali azintu zimbi ziindene-indene, kuli nzila azimbi nzyomukonzya kubelesya ikugwasyilizya mulimo wa Bwami uucitwa nyika yoonse. Nzila eezyi zilaambidwe mumincali iitobela. Kufwumbwa nzila nzyomuyanda kubelesya, amusaangune kubandika aofesi yamutabi iili mucisi canu kutegwa mubone naa ninzila nzi zizumizyidwe mucisi canu. Mbwaanga iziyandika alimwi amilawo yamitelo iliindene-indene, cilayandika kapati ikubuzya basyaazibwene mumilawo yamitelo alimwi abaabo bagwasyilizya mumakani aamilawo kamutanasala nzila mbotu njomuyanda kubelesya kusanga.\nInsyuwalansi: (Insurance) Imbunga iibelesyegwa a Bakamboni ba Jehova ilakonzya kulembwa kuti njiiyakubweza mali aabukwabilizi bwabuumi (life insurance policy) naa mali aalya aapegwa kumuntu iwasika aciimo cakuleka mulimo (retirement/pension plan).\nMaakkaunti Aakubbanki: (Bank Accounts) Maakkaunti aakubbanki, mapepa aatondezya mali ngaakabikka muakkaunti naa maakkaunti aamali ngapegwa muntu iwasika aciimo cakuleka mulimo alakonzya kupegwa kumbunga iibelesyegwa a Bakamboni ba Jehova muntu afwa kweelana aziyandika kubbanki lyakubusena nkwakkede.\nMali Ngomujisi Mukkampani: (Stocks and bonds) Mali ngomujisi mukkampani alakonzya kusangwa kumbunga iibelesyegwa a Bakamboni ba Jehova kacili cipego buyo naa kacili cizuminano kuti njiiyakwaabweza mali muntu aakufwa.\nNyika Amayake: (Real Estate) Nyika amayake izikonzya kusambalwa zilakonzya kusangwa, ikuti naa muntu wasanga busena mpakkede inga wazumanana kukkala aawo ciindi nacipona.\nBwaapauzi Bwazintu: (Wills and Trusts) Zintu naa mali alakonzya kupegwa kumbunga iibelesyegwa a Bakamboni ba Jehova kwiinda mukubelesya pepa lyamalailile aabwaapauzi bwazintu lizumizyidwe amulawo naa kuti imbunga iibelesyegwa a Bakamboni ba Jehova ilakonzya kulembwa kuti njiyeelede kupegwa mali aajanika mubwaapauzi bwazintu. Bubambe oobu bulakonzya kugwasya sikusanga munzila iimwi mumakani aamutelo.\nKweelana ancaapandulula mabala aakuti “kulibambila nzyomukonzya kusanga,” nzila eezyi zyakusanga ziyanda kuti sikusanga alibambile kabotu. Ikutegwa bagwasyigwe bantu bayanda kugwasyilizya mumulimo wanyika yoonse wa Bakamboni ba Jehova kwiinda mububambe bwakusangila lubono, kwabambwa broshuwa mu Chingisi alimwi amu Chisipanishi iijisi mutwe wakuti Charitable Planning to Benefit Kingdom Service Worldwide. Broshuwa eeyi yalembwa kutegwa ipandulule nzila zinji izipego mbozikonzya kupegwa lino, antela kubwezyegwa mumulawo muntu afwa. Twaambo tuli mu broshuwa eeyi ambweni inga tiitwabeleka kulindinywe akaambo kamilawo yamitelo naa milawo iimbi iili mucisi canu. Kwiinda mukubelesya zyakusanga, ibanji bacikonzya kugwasya mubukombi bwesu alimwi amumilimo yaluzyalo iicitwa nyika yoonse alimwi ayalo mpindu njobajana yasumpuka ciindi nobacita boobo. Ibroshuwa eeyi kuti kailiko mucisi canu, mulakonzya kwiijana kwiinda mukwiilomba kumulembi wamumbungano.\nIkuti kamuyanda makani aambi, amuunke aalembedwe kuti “Make a Donation to Our Worldwide Work” anselelo aapeeji lyamatalikilo aa jw.org, naa kutumina kuofesi yamutabi.


Leza Ulabayanda Aabo ‘Ibazyala Micelo Cakuliyumya’ | Yakwiiya\nNgazi Yamulindizi—Yakwiiya | May 2018\nAMUBALE MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nJehova Ulabayanda Aabo ‘Ibazyala Micelo Cakuliyumya’\n‘Eezyo izyakawida mubulongo bubotu, aaba mbantu . . . ibazyala micelo cakuliyumya.’—LK. 8:15.\nNkaambo nzi ncotukonzya kulimvwa kutyompwa ciindi notukambauka muzilawo bantu mobatabikkili maano?\nIno nkaambo nzi toonse ncotukonzya kuzwidilila mumulimo?\nIno ncinzi ciyootugwasya kuzumanana kuzyala micelo cakuliyumya?\n1, 2. (a) Ino nkaambo nzi ncotukulwaizyigwa abaabo ibakambauka cakusyomeka muzilawo bantu mobatabikkili maano? (Amubone cifwanikiso icili kumatalikilo aacibalo.) (b) Ino ncinzi Jesu ncaakaamba kujatikizya kukambaukila “mumunzi okwabo”? (Amubone bupanduluzi buyungizyidwe.)\nBA SERGIO alimwi aba Olinda mbaanabukwetene bapainiya ibajisi myaka yakuzyalwa iili kuma 80 balo ibakkala ku United States. Mazuba aano, akaambo kakuzimba maulu cilabakatazya kweenda. Nokuba boobo, kweelana ambobali kucita kwamyaka minji, mafwumo-fwumo balaunka abusena bwiinda bantu banji mudolopo, balasika okuya cakuma 7 hrs. Balakkala afwaafwi acitisyini camabbaasi akwaabila mabbuku eesu aamba zyamu Bbaibbele kuli basimweenda nzila. Bantu banji tabababikkili maano pe, pele banabukwetene aaba tabatyompwi, balabamwetela-mwetela aabo ibabalanga. Masyikati, balatalika kweenda asyoonto-syoonto kuya kuŋanda. Buzuba butobela, cakuma 7 hrs, balajokela abusena mbweena. Mubwini, banabukwetene aaba basyomeka bajisi bubi kukambauka mulumbe wa Bwami lyoonse mafwumo-fwumo kwamazuba aali cisambomwe nsondo yoonse, alimwi balacita oobo mwaka amwaka.\n2 Mbubwenya mbuli ba Sergio aba Olinda, bakwesu abacizyi banji ibasyomeka munyika yoonse bali kukambauka kwamyaka minji muzilawo bantu mobatabikkili maano. Ikuti naa andinywe muli mubukkale oobu, tulamulumba kapati akaambo kakuliyumya kwanu. * Busungu bwanu mukubelekela Jehova bulabayumya-yumya bantu banji, nobaba basyomima ibasimide. Amubone majwi ngobakaamba balangizi bamabbazu. Umwi wakaamba kuti: “Ciindi nondibeleka abakwesu alimwi abacizyi aaba mumulimo wamumuunda, ndilayumizyigwa azikozyanyo zyabo.” Umbi wakaamba kuti: “Kusyomeka kwabo kundipa kuliyumya alimwi akuba sicamba mumulimo wangu.” Mpoonya umwi wakaamba kuti: “Zikozyanyo zyabo zilandikulwaizya kapati.”\n3. Mibuzyo nzi yotatwe njotutiilange-lange, alimwi nkaambo nzi?\n3 Kutegwa tuyumye makanze eesu aakumanizya mulimo wakukambauka ngwaakatupa Jesu, atulange-lange bwiinguzi kumibuzyo yotatwe eeyi: Nkaambo nzi zimwi ziindi ncotukonzya kutyompwa? Mbuti mbotukonzya kuzyala micelo? Ncinzi cikonzya kutugwasya kuzumanana kuzyala micelo cakuliyumya?\nNKAAMBO NZI NCOTUKONZYA KUTYOMPWA?\n4. (a) Ino mbuti mbwaakalimvwa Paulo akaambo kakukazyigwa aba Juda banji? (b) Ino nkaambo nzi Paulo ncaakalimvwa boobo?\n4 Ikuti naa kuli nomwakatyompwa akaambo kakukambaukila mucilawo bantu mobatabikkili maano, bukkale bwanu bulikozyenye abwamwaapostolo Paulo. Mumulimo wakwe wakukambauka ngwaakabeleka kwamyaka iitandila ku 30, wakagwasya bantu banji kuba basikwiiya ba Kristo. (Mil. 14:21; 2Kor. 3:2, 3) Nokuba boobo, kunyina naakazwidilila kugwasya ba Juda banji kuti babe bakombi bakasimpe. Muciindi caboobo, ibanji bakamukazya Paulo, alimwi bamwi mane bakamupenzya buya. (Mil. 14:19; 17:1, 4, 5, 13) Ino mbuti mbwaakalimvwa Paulo akaambo kakukazyigwa ooko aba Juda? Cakwaanguluka wakati: “Ndaamba masimpe muli Kristo . . . ndiluuside kapati akuti moyo wangu ulacisa lyoonse.” (Rom. 9:1-3) Nkaambo nzi Paulo ncaakalimvwa boobo? Moyo wakwe wakalimaninide kumulimo wakukambauka. Wakabakambaukila ba Juda akaambo kakuti wakali kubabikkila maano kapati. Aboobo cakamucisa kapati Paulo kubona mbobakalukaka luse lwa Leza.\n5. (a) Ncinzi citukulwaizya kubakambaukila basimukoboma? (b) Nkaambo nzi zimwi ziindi ncotukonzya kutyompwa?\n5 Mbubwenya mbuli Paulo, tulabakambaukila bantu akaambo kakuti tulababikkila maano. (Mt. 22:39; 1Kor. 11:1) Nkaambo nzi? Kweelana azintu zyakatucitikila, tulizyi kuti kuli zilongezyo zinji zibalindila aabo ibasala kubelekela Jehova. Ciindi notuyeeya kujatikizya bantu ibali mucilawo cesu, tulalyaambauzya kuti, ‘Nocali kukonzyeka kubagwasya kubona zintu nzyobaindidwe!’ Aboobo, atuzumanane kubakulwaizya kwiiya kasimpe kajatikizya Jehova alimwi amakanze ngajisi kubantu. Kwiinda mukucita boobo, twaambila baabo mbotukambaukila kuti: ‘Twamuletela cipego cibotu kapati. Amucitambule.’ Aboobo ciindi bantu nobakaka kucitambula cipego eeco, cipa kuti ‘moyo wesu kaucisa.’ Kulimvwa boobo tacaambi kuti tatujisi lusyomo, pele caamba kuti moyo wesu ulimaninide kumulimo wakukambauka. Aboobo nokuba kuti zimwi ziindi tulatyompwa, tulaliyumya. Ba Elena, ibali kubeleka kabali bapainiya kwamyaka iinda ku 25, balatwiiminina toonse kwiinda mukwaamba kuti: “Mulimo wakukambauka ulandikatazya. Nokuba boobo, kunyina mulimo uumbi ngondinga ndalombozya kucita.”\nMBUTI MBOTUKONZYA KUZYALA MICELO?\n6. Mubuzyo nzi ngotutiilange-lange, alimwi mbuti mbotukonzya kucita oobo?\n6 Nkaambo nzi ncotukonzya kuba alusyomo lwakuti inga twazwindilila mumulimo wakukambauka, tacikwe makani acilawo nkotukambaukila? Kutegwa twiingule mubuzyo ooyu uuyandika kapati, atulange-lange zikozyanyo zya Jesu zyobilo mwalo mwaakaamba mbociyandika ‘kuzyala micelo.’ (Mt. 13:23) Cakusaanguna cijatikizya musaansa.\n7. (a) Ino mbaani ibaimininwa ‘amulimi,’ “musaansa” alimwi ‘amitabi’? (b) Ino mubuzyo nzi ngotuyanda kwiingula?\n7 Amubale Johane 15:1-5, 8. Amubone kuti Jesu wakaambila baapostolo bakwe kuti: “Taata ulalemekwa muliceeci, ikuti muzumanane kuzyala micelo minji akulitondezya kuti muli basikwiiya bangu.” Jesu wakapandulula kuti Jehova “ngomulimi,” walo “musaansa wini-wini” mpoonya basikwiiya bakwe “mitabi.” * Aboobo ino micelo nzi njobeelede kuzyala basikutobela Kristo? Mucikozyanyo eeci, Jesu tanaakayaamba cacigaminina micelo eeyo, pele wakaamba buyo kaambo kamwi ikayandika kapati ikakonzya kutugwasya kwiizyiba micelo eeyo.\n8. (a) Mucikozyanyo eeci, nkaambo nzi micelo ncoitakonzyi kwaambwa kuti mbaasikwiiya bapya? (b) Ino ncinzi Jehova ncayanda kuti tucite?\n8 Kaamba kujatikizya Bausyi, Jesu wakati: “Imutabi wangu uuli woonse uutazyali micelo ulaugonka.” Munzila iimwi, Jehova utubona kuti tuli babelesi bakwe lilikke kuti katuzyala micelo. (Mt. 13:23; 21:43) Aboobo, mucikozyanyo eeci, imicelo Munakristo umwi aumwi njayelede kuzyala tayaambi basikwiiya bapya mbakonzya kujana. (Mt. 28:19) Nocali boobo, nkokuti Bakamboni basyomeka ibatajani basikwiiya akaambo kakuti bakambaukila mucilawo bantu mobatabikkili maano balakonzya kuba mbuli mitabi iitazyali yamucikozyanyo ca Jesu. Kuyeeya kuli boobo takuluzi pe! Nkaambo nzi? Nkaambo kakuti tatukonzyi kubasinikizya bantu kuba basikwiiya. Ikubona babelesi bakwe kuti tabeeleli akaambo kakwaalilwa kucita cintu ncobatakonzyi kucita munguzu zyabo, inga tiiceendelana anzila zya Jehova zyaluyando. Cili coonse Jehova ncatwaambila kuti tucite cilakonzyeka lyoonse.—Dt. 30:11-14.\n9. (a) Ino mulimo nzi uutupa kuzyala micelo? (b) Ncikozyanyo nzi ncotutiilange-lange, alimwi nkaambo nzi?\n9 Ino micelo nzi njotweelede kuzyala? Cilisalede kuti, micelo kweelede kuti yaamba mulimo umwi aumwi wesu ngwakonzya kucita. Ino mulimo nzi uutupa “kuzyala micelo”? Mulimo wakukambauka makani mabotu aa Bwami bwa Leza. * (Mt. 24:14) Cikozyanyo ca Jesu cakuminza mbuto cilakasinizya kaambo aaka. Atulange-lange cikozyanyo eeci cabili.\n10. (a) Mucikozyanyo eeci, ino mbuto alimwi abulongo ziiminina nzi? (b) Ino tukuba twamaila tuzyala nzi?\n10 Amubale Luka 8:5-8, 11-15. Mucikozyanyo cakuminza mbuto, imbuto “ndijwi lya Leza,” naa mulumbe wa Bwami. Bulongo bwiiminina moyo wamuntu wacikozyanyo. Imbuto eezyo izyakawida mubulongo bubotu, zyakamena akukomena aboobo zyakaba tukuba twamaila. Mpoonya yakazyala “micelo iiyungizyidwe ziindi izili 100.” Pele ino micelo iili buti iizyalwa kutukuba twamaila? Sena izyala tukuba tusyoonto twamaila? Peepe, izyala mbuto zipya eezyo izikonzya kukomena akuba tukuba. Mucikozyanyo eeci, mbuto yomwe yakazyala maila aali 100. Ino mbuti cibeela eeco cacikozyanyo mbocibeleka kumulimo wesu?\nMbuti ‘mbotuzyala micelo cakuliyumya’? (Amubone muncali 11)\n11. (a) Ino mbuti cikozyanyo cakuminza mbuto mbocibeleka kumulimo wesu? (b) Ino mbuti mbotuzyala mbuto zya Bwami zipya?\n11 Kutegwa tweezyanisye, atwaambe kuti mumyaka yamusyule iili mbwiibede Bakamboni bamwi naa bazyali besu Banakristo bakatwaambila mulumbe wa Bwami. Cakabakkomanisya ncakuti, bakabona kuti myoyo yesu yakalilibambilide kutambula mulumbe wa Bwami uuli mbuli mbuto. Mbubwenya mbuli bulongo bubotu bwamucikozyanyo ca Jesu mbobwakapa kuti mbuto zimene, andiswe twakautambula mulumbe akukakatila kulinguwo. Aboobo, mulumbe wa Bwami uuli mbuli mbuto wakamena akukomena kuba tukuba twamaila, twalo mukuya kwaciindi twakatalika kuzyala micelo. Alimwi mbubwenya mbuli tukuba twamaila mbotuzyala mbuto mpya, ikutali tukuba tupya, andiswe tulazyala micelo yambuto zya Bwami zipya, ikutali basikwiiya bapya. * Ino mbuti mbotuzyala mbuto zya Bwami zipya? Ciindi notwaambilizya mulumbe wa Bwami, munzila imwi, cili mbuli kuti tumwaya mbuto iyakasyangwa mumyoyo yesu. (Lk. 6:45; 8:1) Aboobo, cikozyanyo eeci cituyiisya kuti kufwumbwa buyo kuti katuzumanana kwaambilizya mulumbe wa Bwami, nkokuti ‘tulazyala micelo cakuliyumya.’\n12. (a) Ino nciiyo nzi ncotukonzya kwiiya kucikozyanyo ca Jesu camusaansa alimwi asikuminza mbuto? (b) Ino ciiyo eeco cimujatikizya buti?\n12 Ino nciiyo nzi ncotukonzya kwiiya kucikozyanyo ca Jesu camusaansa alimwi asikuminza mbuto? Zikozyanyo eezyi zitugwasya kumvwisya kuti, ikuzyala micelo takuyeeme aambobautambula mulumbe bantu mucilawo cesu. Pele kuyeeme aakusyomeka kwesu. Paulo wakakaamba kaambo aaka kamasimpe naakati: “Muntu aumwi uyoopegwa bulumbu bwakwe kweelana amulimo wakwe.” (1Kor. 3:8) Bulumbu tabuyeeme aazintu zicitika akaambo kamulimo, pele buyeeme aamulimo. Ba Matilda, ibali kubeleka kabali bapainiya kwamyaka iili 20 bakaamba kuti: “Cilandikkomanisya ikuzyiba kuti Jehova ulakulumbula kusoleka kwesu.”\nMBUTI MBOTUKONZYA KULIYUMYA MUKUZYALA MICELO?\n13, 14. Kweelana alugwalo lwa Baroma 10:1, 2, ntwaambo nzi twakapa kuti Paulo ataleki kubakambaukila aabo ibatakali kubikkila maano kumulumbe wa Bwami?\n13 Ino ncinzi ciyootugwasya kuzumanana kuliyumya mukuzyala micelo? Kweelana ambotwalanga-langa, Paulo wakatyompwa akaambo kakuti ba Juda tiibakaubikkila maano mulumbe wa Bwami. Nokuba kuti cakali boobo, tanaakaleka kubakambaukila. Amubone acimbi ncaakaamba mulugwalo ndwaakalembela Banakristo baku Roma kubaambila mbwaakali kulimvwa kujatikizya ba Juda aabo kuti: “Nceyandisya mumoyo wangu akubakombelezyela kuli Leza bana Israyeli ncakuti bafwutulwe. Inzya, ndilazumina kuti mbasungu kubelekela Leza, pele ikutali kweelana aluzyibo lwini-lwini.” (Rom. 10:1, 2) Ntwaambo nzi ntwaakaamba Paulo itwakamupa kuzumanana mumulimo wakwe?\n14 Kakusaanguna, Paulo wakaamba icakamupa kuzumanana kubakambaukila ba Juda. Wakakulwaizyigwa ‘ancaakali kuyandisya mumoyo wakwe.’ Wakali kuyandisisya kuti ba Juda bamwi bakafwutuke. (Rom. 11:13, 14) Kabili, Paulo wakaamba kujatikizya mbwaakali “kubakombelezyela kuli Leza.” Wakalomba Leza mumupailo kuti agwasye mu Juda umwi aumwi kumugama kutambula mulumbe wa Bwami. Katatu, Paulo wakayungizya kwaamba kuti: “Mbasungu kubelekela Leza.” Wakabona bubotu mubantu. Kweelana ambwaakali kuzibona zintu Paulo, ikuti busungu bwatondezyegwa munzila yeelede, bulakonzya kucinca babombe myoyo ikuba basikwiiya ba Kristo basungu.\n15. Ino mbuti mbotukonzya kumwiiya Paulo? Amupe zikozyanyo.\n15 Mbuti mbotukonzya kumwiiya Paulo? Cakusaanguna, tweelede kusolekesya kuba aluyandisisyo lwamumoyo ilwakuyandaula kufwumbwa muntu ‘uuli amoyo mubotu uulibambilide kutambula buumi butamani.’ Cabili, tweelede kumukombelezya Jehova mumupailo kujalula myoyo yababombe myoyo. (Mil. 13:48; 16:14) Ba Silvana, ibali kubeleka kabali bapainiya kwamyaka iili 30 bakaamba kuti, “Kanditanaunka mubukambausi bwakuŋanda aŋanda mucilawo cangu, ndilapaila kuli Jehova, ikumulomba kuti andigwasye kuzilanga munzila yeelede zintu.” Andiswe tweelede kupaila kuli Leza kutegwa bangelo batusololele kubantu babombe myoyo. (Mt. 10:11-13; Ciy. 14:6) Ba Robert, ibali kubeleka kabali bapainiya kwamyaka iinda ku 30, bakaamba kuti, “Cilakkomanisya kubeleka abangelo ibazyi cicitika mumaumi aabantu.” Catatu, tweelede kubona bubotu mubantu. Ba Carl, imwaalu wakabbapatizyigwa myaka iili 50 yainda, bakaamba kuti, “Ndilabikkila maano kucitondezyo cili coonse icikonzya kuyubununa luyandisisyo ndwajisi muntu, ambweni nkumweta-mweta, mbwalanga calubomba, naa mbwabuzya mibuzyo.” Inzya, mbubwenya mbuli Paulo, tulakonzya kuliyumya mukuzyala micelo.\n“UTALEKELI MAANZA AAKO KULYOOKEZYA”\n16, 17. (a) Ino nciiyo nzi ncotukonzya kwiiya kumalailile aajanika kulugwalo lwa Mukambausi 11:6? (b) Amupe cikozyanyo icitondezya mulimo wesu wakusyanga mboukonzya kubajatikizya aabo ibatulangilila?\n16 Nokuba kuti cilibonya mbuli kuti mulumbe wa Bwami ngotukambauka taubasiki aamoyo bantu, tatweelede kuubya-ubya mbuubajatikizya kapati mulimo wesu wakusyanga. (Amubale Mukambausi 11:6.) Masimpe, nokuba kuti bantu banji tabatuswiilili, pele balatulangilila. Balatubona mbotusama kabotu, mbotulilemeka kabotu alimwi ambotumweta-mweta. Mukuya kwaciindi, bukkale bwesu bulakonzya kubagwasya bamwi kutegwa babone kuti mizeezo njobajisi kujatikizya ndiswe tailuzi pe. Ba Sergio aba Olinda mbotwabandika kumatalikilo aacibalo, bakakubona kucinca ooku.\n17 Ba Sergio bakati: “Kwaciindi cili mbocibede, akaambo kakuciswa, tiitwakali kuunka kucitisyini. Notwakatalika kuunka, basimweenda nzila bakali kubuzya kuti, ‘Ino mwakali kuli? Tiimwakali kulibonya.’” Kumwi kabamweta-mweta, ba Olinda bakayungizya kwaamba kuti: “Banamutekenya bamabbaasi bakali kutubbaibbisya alimwi buya bamwi bakali koongolola kabati, ‘Mucita kabotu!’ Mane buya bakali kulomba amamagazini eesu.” Alimwi cimwi cakabakkomanisya banabukwetene aaba ncakuti, mwaalumi umwi wakaima ambali aakakubikkila mabbuku kakukuba mpobakabede, mpoonya wakabapa maluba akubalumba akaambo kamulimo ngobacita.\n18. Ino nkaambo nzi ncomukanzide “kuzyala micelo cakuliyumya”?\n18 Masimpe, kufwumbwa buyo kuti ‘katutalekeli maanza eesu kulyookezya’ ikusyanga mbuto zya Bwami, tunoojisi lubazu luyandika kapati mukupa “bumboni kumasi oonse.” (Mt. 24:14) Kwiinda zyoonse, tunoojisi lukkomano luboola akaambo kakuzyiba kuti tulakkomaninwa a Jehova, mbwaanga ulabayanda boonse aabo ‘ibazyala micelo cakuliyumya.’\n^ munc. 2 Naba Jesu wakazumina kuti kukambaukila “mumunzi okwabo” cakali ciyumu, ikaambo kamasimpe ikakalembwa abalembi ba Makani Mabotu boonse bone.—Mt. 13:57; Mk. 6:4; Lk. 4:24; Joh. 4:44.\n^ munc. 7 Nokuba kuti mitabi mucikozyanyo eeci yaamba baabo ibajisi bulangizi bwakuyoopona kujulu, cikozyanyo eeci cijisi ziiyo izikonzya kubagwasya babelesi ba Leza boonse.\n^ munc. 9 Nokuba kuti “kuzyala micelo” kulabikkilizya akuba ‘amucelo wamuuya,’ mucibalo eeci alimwi acitobela, tulabikkila maano kukuzyala “micelo yamilomo yesu,” naa kukambauka Bwami.—Gal. 5:22, 23; Heb. 13:15.\n^ munc. 11 Ziindi zimwi, Jesu wakali kubelesya zikozyanyo zyasikuminza asikutebula ikwaamba mulimo wakugwasya bantu kuba basikwiiya.—Mt. 9:37; Joh. 4:35-38.\nMAKANI AABUUMI Mapenzi Kumatalikilo, Pele Zilongezyo Kumamanino\nLuumuno, Ino Mbuti Mbotukonzya Kulujana?\nIcitupa ‘Kuzumanana Kuzyala Micelo Minji’\nNobakubusi, Amwiime nji Nomukazya Diabolosi\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA May 2018\nNGAZI YAMULINDIZI—YAKWIIYA May 2018


MASESEKE AA KUKOMENA KWIINDA\nKumatalikilo a myaka ya ma 1960, mukwesu Andileya uuzwa ku Holand, wakabba mukuli wa ma bbaibbele mumootokala wakwe wa VW, wainda amunyinza wa Romania ngooyo wainda ba malonda. Wakalyookezya muhotela mwaakakupailila kuti Leza amutondezye nkamu zya bakondwa bakonzya kubelesya kabotu mabuku a malembe.\nKumamanino amvwiki Andileya wakabuzya mulembi wamuhotela naa kwakali nkwaakali kukozya kujana cikombelo. Mulembi wakamulangisisya kapati akuvwiila, "tatujisi zyinji zyazyezyo zyozyi. Kwamana boobo tokateeleli mulaka pe".\n"Hena tozyi", wakaingula Andileya, "baKlistu bakanana mulaka uunvwugwa nyika yoonse?" "Oh, ninzi eeco?"\n"Ciitwa kuti Agape."\nMulembi takaningaba abuzuba wamvwa bbala eeli, pesi Andileya waka mushomezya kuti "ngomulaka wiinda kubota munyika."\nAndileya wakacikonzya kujana zyikombelo zyinji zyaandeene andeene mubusena akucikonzya kuti babe amuswaangano a mulembi alimwi amusololi wa nsangano imwi. Mukubula coolwe nokuba kuti Andileya abasankwa aba bakalizyi milaka iimbi yabukuwa, bakabula mulaka omwe ngubakalikukonzya kumvwana kabotu pe. Mpoona bakakkala kabalangana buyo.\nAndileya wakasakana bubi amukuli wakwe muyandisi, pele taakakonzya kuzyiba naa aba bantu bakali bakondwa benibeni naa bakali batifwi-tifwi ba mfulumende. Kumamanino wakabona Bbaibbele lyaci Romania a tebule mu ofesi. Andileya wakanjila munkomwe wafumuna Bbaibbele lya muci Dutch wajalula kuba 1 baKolinto 16:20 akuli nyamuna mujulu Bbaibbele, katondeka alembedwe izina lyabbuku, ndibakazyiba. Mpoona bakagweemuka kumeso. Bakafwambaana akuyandaula cisyoonto eeci mumabbuku aabo amuci Romania akulibalila: "Boonse bana bakwenu kuno bamwaanzya, Amumyontane nomwaanzyanya umwi-aumwi mukusetekana."\nBalombwana bakamulanga awalo Andileya, Mpoona umwi wambabo wakalanga mu Bbaibbele lyakwe akujana Tusimpi 25:25. Andileya wakajana cisyoonto eeci akucibala: "mbuli meenda aatontola kumuntu uukatede mbwaabede makani aazwa kucisi cakule."\nAaba balombwana bakaambaula akuyiisyanya malembe kwacisela ca woola. Bakakondwa kapati mumubandi wabo wakanyina zyakusalaulana mibala cakuti bakaseka amisozi kayeenda kumeso. Andileya wakazyiba kuti wajana bana bokwabo. Naakabatondezya mukuli wakwe wama Bbaibbele, bana Romania aaba bakakkomana kapati cakufukatilana limwi.\nMangolezya alya ku hotela, mulembi wakaboola kuli Andileya kati, "kwaamba, ndakaliyandaula eeli bbala 'Agape' mubbuku lipandulula mabala, ndakajana kunyina mulaka uutegwa Agape pe. Eli ndibbala buyo lyamuci Gilikki lyaamba luyando."\nAndileya wakaingula "mbombubo, mangolezya alya oonse ndakalikubelesya mulaka ooyu waluyando". Mwati waubona buya mulaka mubotu ooyu? Muciiyo eeci, muyakwiiya Leza mbwakonzya kutuleta muntambo yaluyando lwakwe lupati\n1. CIKOMBELO CAKALENGELWAKUTI NKWAKUBUNGANINA\nJesu wakatalisya mbungano kuti akomenzye akusanina zintu ziyandika mubantu. Toonse tulaanzyotuyanda. Eeyi njencito yacikombelo. Ncotubunganina akugwasyanya. Malembe atondezya mbungano yabatumwa bazyandamene bakaleta bantu mulukkomano lwakaakusika akuli Leza singuzu:\n"Twamuletela akumwaambila ncitwabona akuteelela, kutegwa andinywe MUBUNGANE ANTOOMWE ANDISWE. "KUBUNGANA KWESU KULI SANGANIDWE A TAATA ALIMWI A MWANAAKWE, Jesu Klistu. Twalemba EECI KUMANIINZYA LUKKOMANO LWESU." - 1 Johane 1:3, 4.\nKujatana kwamyoyo yaangidwe kwiinda muli Jesu ya umwi-aumwi, ijanya "LUKKOMANO" lumaniinide! Zyoonse zyaamba mulaka comwe, mulaka wa luyando.\nBakondwa babamumukwasyi mupati. Baba babunyina muli Klistu nkaambo boonse mba mukowa omwe. Mboziya bukomena nguzu zyalukamantano lwabakondwa, akujatana antoomwe kwabana Klistu mbo kukomena.\nBantu bambungano zyakatalikwa abatumwa ba Jesu zyakajatana antoomwe anguzu zya lusyomo lukonzyanya, luyando lwa Leza wabo alimwi a makanze abo aakumunyonena akutola luse lwakwe munyika. Ooku kujatana kuyumu kwakaba kamwi katwaambo twaacita kuti aba bantu banyina nguzu basikupenzegwa bongaye buyo basandamune nyika yoonse.\n2.\tIMBUNGANO JESU NJAAKATALIKA\nHena Jesu ulaambungano, naa muzeezo oonse wakulibungabunga mulukondo nkwa mumizeezo buyo ya muntu uulya maila? Jesu ulaingula:\n"Awa ABBWE ndiya kuyaka mbungano yabantu bangu amilyango yabasikufwa tiikoozoomuzunda." - Mateyo 16:18.\nJesu ndebbwe lyakuzyamya, bbwe lyakukaswi kacikombelo cakwe. Ninkamunzi iibamba lubazu lwa ntalisyo?\n"Yakaba antalisyo yaba tumwa a basinsimi, Jesu lwakwe kali ndebbwe lyakukaswi." - Ba Efeso 2:20.\nMbulumbu nzi Leza mbwaakajana mulumbe niwaka kambaukwa?\n"Elyo Leza wakayungizya ku MBUNGANO lyoonse aabo beelede kufutuka." - Incito 2:47, K.J.V.\nJesu naakatalika mbungano, wakasyomezya kuti "Milyango yabasikufwa tiikabazundi" (Mateyo 16:18), alimwi mbungano yabakondwa iicizumanana. Yalwanwa abasinkondo basinguzu - baci Roma alimwi aba silunya bakumasi aakujwe - pesi bulowa bwabasikufwida lusyomo lwalo bwagwasya kukomezya mbungano canguzu. Uukondwa omwe-omwe naakaumpwa kalanga naa kuwaalilwa mubalavu, abamwi bakaliwaalila kubweza masena aabasikujaigwa. Basinkondo bakabeleka anguzu mbobakonzya kujaya mbungano yabakondwa. Pesi kasimpe ka ciKlistu kayabuzundana cabulondo kwiinda lyoonse akale. mubupampupampu amubukkale buyo.\nImwi nkondo mpati yacikombelo yakaba mbucakamanina kutambulwa kuti ninkamu yalusangano kuzwa kubulelo bwa ci-Roma. Imbungano yaka komena kapati-mane yakanyonyoonwa mubumpelenge yakalibonya kufwa mumuya ciindi ca mazuba aamusinze.\nPele Leza wakasimpide nkanka zyabasicamba bakondwa basyomeka, bakamweka mbuli nyenyenzi mumudima muziindi zyamakatazyo amapenzi.\nPaulu weelanya kuswaangana kwa Jesu acikombelo mbuli mwaalumi mbwacingilila caluyando mukaintu wakwe (Ba Efeso 5:23-25). Imbungano mukwasyi, muntu omwe-omwe wamukwasyi kapa akuleta lukamantano alimwi a buumi bubotu kumuntu omwe-omwe mumukwasyi (Ba Efeso 2:19).\nPaulu ucileta antangalala kuti cikombelo mubili uupona, Jesu walo kali ngomutwe (Ba Kolose 1:18). Netubbizigwa tulalyaambila kulusyomo lwesu akuba zyizo "zyamubili," imbungano.\n"Nkaambo TWAKABBIZYIGWA a Muuya omwe "MUMUBILI OMWE." - 1 Bakolinto 12:13.\nIbbuku lya Cizubuluzyo litondezya Jesu ubukide kaenda akati kazikombelo, katondezya kuti ulaziko belela (Cizubuluzyo 1:20, 12, 13). Klistu takwe nayootakata cikombelo cakwe alimwi tanacitakatide pe.\n3.\tIMBUNGANO IIJISI CAKUCITA\nKunjila cikombelo ncintu ciyandika kumuntu uukondwa. Tulayanda kuyumizyigwa kuzwa kuli bamwi kutegwa lusyomo lwesu lupone alimwi lukomene.\nImbungano ilijisi zyintu zyotatwe izyimbi nzyoicita:\n(1) Imbungano ilakwabilila kasimpe. Mbuli "musemo a matalisyo aakasimpe" (1 Timoti 3:15), imbungano ilasumpula akukwabilila kasimpe ka Leza kumbele a nyika. Tuyanda busongo bwabakondwa abambi kutugwasya kulanga kasimpe kamangwalo aayandika.\n(2) Imbungano ncitondezyo ca luse lwa Leza mbolukonzya kubeleka kubabisyi. Kucinca cinca Jesu nkwaakacita mumaumi aabakondwa aaleta mpuwo kuli Leza wakatuleta "mumumuni wakwe uukankamanisya" (1 Pita 2:9).\n(3) Bantu ba Leza mbabakamboni kunyika eeyi incete. Katana jokela kujulu, Jesu wakasyomezya basiciiya bakwe:\n"Pele muya kutambula nguzu muuya usalala waakumuselukila; mpoona muya kuba bakamboni bangu mu Jerusalemu, amu Judea moonse, amu Samalia, akumamanino aanyika." - Incito 1:8.\nNcoolwe cipati kapati kucikombelo kutola mulumbe waluyando lupati kunyika yoonse.\n4.\tKUBUNGANYIZYILWA KUTI CIBE ANGUZU\nImbungano Jesu njaakatalika yakalijisi inkamu iiliko ncobeni. Umwi inga wasanganizigwa naa kuzwisyigwa munkamu (Mateyo 18:15-18). Imbungano ya Leza yakasala basololi alimwi yakalijisi ofesi lipati munyika yoonse alimwi kaijisi amwakukombela mutukamu tukamu tuniini munyika yoonse (Incito 8:14; 14:23; 15:2; 1 Timoti 3:1-13). Nobakabbizigwa, bakondwa bakasangana nkamu zyakaliko kale (Incito 2:41, 47).\nImbungano imvwi akuyumyayumizyanya umwi aumwi.\n"Atulange mbotukonzya kucita kuti umwi aumwi abone luyando abubotu. Tutaleki kubungana antoomwe, mbuli cilengwa cabamwi, pesi ATUKULWAIZYANYE - kwiindilila buya mbuli mbotubona buzuba bwa "kuboola kwa Klistu" kabulondelela." - Ba Hebulayo 10:24, 25.\nEeci, mukukosaula buyo, imbungano iipona ncoyeelede kucita. Bantu bayo balayakana mu lusyomo, balakulwaizyanya. Leza waka bunganya inkamu yakwe kuti ba yumyeyumye bantu bakwe akubelekela nyika. Tulakonzya kucita mulimo mupati kuti twabeleka mbuli nkamu mubunji kwiinda mbotukonzya kucita umwi aumwi alikke. Bweza buyo cikozyanyo: imbungano iilangila kuboola kwa Jesu (S.D.A.) Church. Kuli mulimo mupati wabasilisi ngotujisi nyika yoonse – kuzwa mumadolopo atwaanda tusyoonto kusikila kutubbadela tuniini kutunsumbu tuli kule kumusanza a lwizyi lwa Pacific. Izikolo zyesu zyayisya malele bana banji kubuumi bubotu muli Jesu kuzwa ku cikolo cipati ca Loma Linda. Mbabakasaanguna kuzwisya moyo wamuntu akuubikka mumuntu uumbi - kusikila ku tukolo twacikombelo kwiinda mu Africa yoonse mpoili akati kwiinda munkamu ya ADRA tulabona bantu balicisa muntenda abanyonyookelwa mpasya azyakulya akaambo kamakatazyo amwi. Zikombelo zilasamika akubasanina bacete ababula zilawo zyakukkala oomo mumasena manji moba swaanganina mumaleya maleya. Mpoona tubunga bunga twabakondwa ba Nsabata batola mulumbe walufutuko kumasi aasotoka kumyaanda yobile. Balikke buyo aabo bakondwa bajatene munyika eeyi mbabakonzya kubaanguzu mbuli zyeezi munyika yoonse.\nKlistu alimwi abatumwa bakeelanya imbungano mbuli mubili, alimwi akuti zyizo zyoonse zyamubili zilayandika (1 BaKolinto 12:21-28). Izyizo zyamubili tazyikonzyene zyoonse, nokuba boobu zyoonse zilayandika kapati alimwi zyeelede kubelekela antoomwe. Kuti liso lyazwisigwa kumubili talikonzyi kubona. Janza lyakosolwa taliciko amulimo pe. Tube liso, janza, naa kanwe buyo, tatukonzyi kuba anguzu zya kubelekela klistu kuti twaba tolikke buyo. Kuba lubazu lwa nkamu alimwi akuswaangana antoomwe abamwi, cilatupa nguzu mbuli ba kondwa.\n5.\tLUTANGALO LWAKUKOMBA\nMukati aamyoyo yesu kuli kuyandisisya kukomba Leza, mpoona ooku kuyanda inga kwayabaila ccita buyo kuti kwateelelwa. Ino mwiimbi wakalimvwa buti naakayeeya kuya kubusena bwa kukombela?\n"NDAKAKONDWA nibakandaambila kuti, atweende kung’anda yako JEHOVA." - Intembauzyo 122:1.\nIno inyimbo zijisi mulimo nzi mukukomba kwaantangalala?\n"Komukomba Mwami a lukkomano; koboola kulinguwe anyimbo zyalutangalo" - Intembauzyo 100:2.\nIbbaibbele lilatwaambila kuti kupa milumbo cilayandika kapati ciindi notukomba Leza.\n"Amupe Jehova bulemu bweelede izina lyakwe, amulete cipaizyo, munjile aco mumbuwa zyakwe. Amukotamine JEHOVA mubweebesi busalalisya. Amukankamane kubusyu bwakwe, o nyika yoonse." - Intembauzyo 96:8, 9.\nMupailo awalo ulayandika kapati ciindi notukomba Mwami Leza.\n"Amuboole, tumukotamine tukombe, atufugame kubusyu bwa Jehova iwakatulenga." - Intembauzyo 95:6.\nKwiiya Bbaibbele akukambauka zili aakati-kati buyo mu bukombi bwa mucizuminano cipya. Kutalikila amulumbe wa Petulo mubuzuba bwakaseluka muuya, bujanwa mu Incito 2, alimwi kuzwa muciindi ncobakakazyanya a ba Roma kusikila sunu, kukubulusigwa kupati kwa nsangano kwiimvwi a bukambausi bwa mu Bbaibbele. Nkaambonzi? Nkaambo "ijwi lya Leza lilaabuumi, lili anguzu, lilabosya kwiinda iceba ilijisi mabemba obile" (Ba Hebulayo 4:12, 13).\n6.\tNCINZI CILULEME AMBUNGANO?\nBamwi bala toongooka akuti imbungano izwide buyo abantu batasalade. Henry Ward Beecher ncaakamba ncamasimpe "Cikombelo taasyi meebelo akutondezya ba Klistu basalala ngwaa, pele ncikolo ciiyisyilwa bantu batasalali pe."\nMbokuli kunyina naba omwe wesu uulondokede, acalo cikombelo tacikooyo londoka pe. Mumaambila mbali akwe amwi Jesu wakatuyeeyezya kuti nsaku zyikomenene antoomwe a maila (Mateyo 13:24-30). Twabala magwalo amucizuminano cipya aaka Paulu, tujana kuti inkamu yabatumwa yakali amapenzi mapati. Asunu cikombelo cicijisi tumpenda tupati-pati ciindi aciindi. Pesi atuyeeye ikuti taaku inkamu imbisyi iikonzya kunyonyoona nokuba kunyonganya Bbwe lipati lyakukaswi kacikombelo – Jesu Klistu lwakwe mwini. Mbweena mu mbungano zitasalade tweelede kulangisya kuli Jesu uutukutaukila. Nokuba kuti kuli kutasalala cikombelo cicili cakwe, nkabela atulange kuli Klistu.\n"KLISTU MBWAAKAYANDA IMBUNGANO AKULYAABA NKAAMBO KANJIYO KUTI AYISALAZYE akusanzya amaanzi kunguzu zyajwi lyakwe, kuti imubede imbungano indemu iitakwe impu naanka kaimba naanka kantu kamwi kali boobo, isalale akutaba akampenda nikaba komwe." - Ba Efeso 5:25-27.\nImbungano ilayandika kapati kuli Jesu "cakuti wakaifwida" naaka tufwida swebo umwi-aumwi alimwi a mbungano yoonse mboizulwa. Mbweena abasicikombelo beelede kuti kabali bantu mboyandisisya kapati. Hena uli cizo camubili wa Jesu?\n7.\tKUJANA IMBUNGANO\nLuli longaye lusyomo lwamasimpe Jesu ndwajisi munyika?\n"Kuli mubili omwe buyo, amuuya omwe,... Mwami omwe, ALUSYOMO NDUMWI alubbapatizyo ndumwi." - Ba Efeso 4:4, 5.\nNkaambo Jesu ulaa "lusyomo lomwe buyo" inga twaziba buti kuti nduli? Jesu ula tupandulwida:\n"Kwanooli muntu uuyanda kucita luyando lwakwe, ulazyiba kuyiisya kuti naa kuzwa kuli Leza naa ndilalyaambila buyo ndemwini." - Johane 7:17 (Johane 8:31, 32).\nNotulyaaba kuti tubelekele Leza, uyakutugwasya kuzyiba hena njiisyo izwa kuli Leza naa izwa buyo kutunsiya nsiya twamuntu. Kaambo kapati kagwasya kuti usale kuyanda kuti ulange njiisyo zilemenezya akusumpula Leza. Kuswaangana kwini kulaletwa a malembe, Kutali buyo amukambausi uulaampuwo naanka insangano mpati. Kociyaabwiiya munzila eezi, enda mumumuni ngwakupa Leza kuzwa mu Bbaibbele, uya kukuzubuluda antangalala muzeezo wakwe kuli ndiwe. Uukondwa uukomena nguulya muntu ujalula moyo wakwe, amizeezo yakwe akuti atambule kasimpe Leza mbwaya bukavumbulula.


9 Sena tandaangulukide? Sena tandili mutumwa? Sena tiindakamubona Jesu Mwami wesu? Sena nywebo tamuli mulimo wangu ngondakabeleka mu Mwami? 2 Nokuba kuti tandili mutumwa kuli bamwi, kulindinywe ndili mutumwa ncobeni, nkaambo muli ciganto cisinizya kuti ndili mutumwa wa Mwami. 3 Bwiinguzi bwangu kuli baabo bandibeteka mbwakuti: 4 Sena tatwaangulukide kulya akunywa? 5 Sena tatwaangulukide kweenda antoomwe amukaintu uusyoma munyendo zyesu, mbubonya mbobacita batumwa bamwi boonse abanabokwabo Mwami alimwi a Kefa? 6 Naa sena ngu Banaba buyo andime tolikke notweelede kubeleka mulimo wakumubili? 7 Nguni sikalumamba uulibbadelela mumulimo wakwe? Nguni uusyanga muunda wamisaansa uutalyi micelo yawo? Naa nguni weembela butanga uutanywi mukupa umwi wabutanga? 8 Sena ndaamba zyintu eezyi kweelana ambobazibona zyintu bantu? Sena awalo Mulawo tauzyaambi zyintu eezyi? 9 Nkaambo mu Mulawo wa Musa kulembedwe kuti: “Mutamwaangi kumulomo musune* nalyataula maila.” Sena mbasune mbabikkila maano Leza? 10 Naa sena mubwini waamba majwi aaya akaambo kandiswe? Mubwini akalembelwa ndiswe, nkaambo muntu uulima alimwi ayooyo uubuulula beelede kucita boobo kabajisi bulangizi bwakulya zyintu eezyo. 11 Ikuti twakasyanga zyintu zyakumuuya akati kanu, sena nkumuminya kutebula zyintu zyakumubili nzyotubula kulindinywe? 12 Ikuti bantu bamwi kabaangulukide kujana zyintu kulindinywe, sena swebo tatweelede kwiinda mbabo? Nokuba boobo, tiitwalubelesya pe lwaanguluko lwesu oolu, pele tulaliyumya muzyintu zyoonse, kutegwa munzila iili yoonse tutasinkilili makani mabotu aajatikizya Kilisito. 13 Sena tamuzyi kuti bantu babeleka milimo iisetekene balya zyintu zyamutempele, alimwi abaabo babeleka milimo lyoonse acipaililo balaabilwa zyakulya zyakucipaililo? 14 Mbubonya buyo, Mwami wakalailila kuti aabo baambilizya makani mabotu kabaponena mumakani mabotu. 15 Pele kunyina nindabelesya bubambe oobu buli boonse. Mubwini, tiindalemba zyintu eezyi kutegwa ndicitilwe boobo pe, nkaambo inga cainda kubota kuti ndifwe buyo, cimanine waawo ikwiinda kulekela muntu kundimanina twaambo tundipa kulilumbaizya! 16 Lino ikuti kandaambilizya makani mabotu, aaka takali kaambo nkondeelede kulilumbaizizya pe, nkaambo ngomukuli ngondakapegwa. Mubwini, maawe kulindime ikuti naa kanditaambilizyi makani mabotu! 17 Ikuti eeci kandicicita cakulisungula, ndilijisi bulumbu; pele ikuti ndilisinikizya buya, alyalo eelyo ndilijisi bubanzi mbondakapegwa. 18 Aboobo ino bulumbu bwangu ninzi? Mbwakuti nendaambilizya makani mabotu ndaabile makani mabotu aaya kakunyina kubbadelwa, ikutegwa nditabelesyi lwaanguluko lwangu mumakani mabotu munzila mbyaabi. 19 Nkaambo nokuba kuti ndilaangulukide kubantu boonse, ndalicita kuba muzike kuli boonse, kutegwa ndigwasye bantu banji. 20 Aboobo kuba Juda ndakaba mbuli mu Juda, kutegwa ndigwasye ba Juda; kuli baabo beendelezyegwa amulawo ndakaba mbuli muntu weendelezyegwa amulawo ikutegwa ndigwasye baabo beendelezyegwa amulawo, nokuba kuti mebo lwangu tandeendelezyegwi amulawo. 21 Kuli baabo batajisi mulawo ndakaba mbuli muntu uutajisi mulawo, nokuba kuti mebo ndilijisi mulawo kuli Leza pele ndeendelezyegwa amulawo wa Kilisito, ikutegwa ndigwasye baabo batajisi mulawo. 22 Kubantu batajisi nguzu ndakabula nguzu, kutegwa ndigwasye baabo batajisi nguzu. Ndaba zyintu zyoonse kubantu bamisyobo yoonse kutegwa ziyume zitete ndibafwutule bamwi. 23 Pele ndicita zyintu zyoonse akaambo kamakani mabotu, kutegwa ndaabile bamwi. 24 Sena tamuzyi kuti babalika mukusiyana boonse balabalika, pele ngumwi buyo uutambula bulumbu? Amubalike munzila iinga yamupa kuyoojana bulumbu. 25 Kunze lyaboobo, muntu woonse uutola lubazu mukuzundana ulalilesya muzyintu zyoonse. Lino balo bacita boobo kutegwa bajane musini uunyonyooka, pele swebo kutegwa tujane musini uutanyonyooki. 26 Aboobo, tandibaliki mbuli kuti tandikuzyi nkondiya pe; tandifwusi mfwaindi zyangu ikuuma buyo muwo pe; 27 pele ndidinkaula mubili wangu akuweendelezya mbuli muzike, ikutegwa ndamana kukambaukila bamwi, mebo lwangu nditajanwi abutongo bumwi.\n^ Mu Chigiliki, “mupoho.”


14 “Imyoyo yanu itapengi. Amusyome Leza, alimwi amundisyome andime. 2 Muŋanda ya Taata muli makkalilo manji. Nikwatali boobo, nindamwaambila nkaambo nduunka kuyoomubambila busena. 3 Alimwi ikuti nduunke kuyoomubambila busena, ndiyooboola alimwi eelyo ndiyoomutolelezya kuŋanda yangu, kutegwa ooko nkwenoobede andinywe mukabe nkuko. 4 Eelyo ooko nkondiya muliizyi nzila.” 5 Tomasi wakati kulinguwe: “O Mwami, tatukuzyi pe nkoya. Ino inga twaizyiba buti nzila?” 6 Jesu wakati kulinguwe: “Ndime nzila, kasimpe alimwi abuumi. Kunyina uuboola kuli Taata ccita kuti wainda mulindime. 7 Ikuti nobaalumi nywebo nomwalindizyi kabotu, nomwalimuzyi awalo Taata; kuzwa lino mulimuzyi alimwi mwamubona.” 8 Filipo wakati kulinguwe: “O Mwami, kotutondezya Bauso, eelyo tulasalalilwa.” 9 Jesu wakati kulinguwe: “Nobaalumi nywebo, ikulampa ciindi ncondakkala andinywe, pele Filipo sena tonandizyiba? Ooyo wandibona wamubona awalo Taata. Ino nkaambo nzi ncoamba kuti, ‘Kotutondezya Bauso’? 10 Sena tosyomi kuti mebo a Taata tulikamantene? Zyintu nzyendimwaambila nywebo nobaalumi tandizyaambi mukuyanda kwangu ndemwini pe; pele Taata ngotukamantene limwi lyoonse nguucita milimo yakwe. 11 Amundisyome ikuti mebo a Taata tulikamantene; kwataba boobo, amusyome akaambo kamilimo ini. 12 Ncobeni ndimwaambila kuti, Ooyo uundisyoma awalo uyoocita milimo njondicita; alimwi uyoocita milimo mipati kwiinda yeeyi, nkaambo mebo nduunka kuli Taata. 13 Alimwi kufwumbwa ncomulomba muzyina lyangu, ndiyoocicita cintu eeco, ikutegwa Taata akalemekwe kwiinda mu Mwana. 14 Ikuti mwalomba cili coonse muzyina lyangu, ndiyoocicita. 15 “Ikuti kamundiyanda ncobeni, munooibamba milawo yangu; 16 alimwi ndiyoomulomba Taata, eelyo uyoomupa mugwasyi uumbi ngomunooli limwi kukabe kutamani, 17 nkokuti muuya wakasimpe, ooyo ngoitakonzyi kutambula nyika, nkaambo tayuubwene alimwi tayuuzyi pe. Nywebo muluuzyi, nkaambo uli andinywe lyoonse alimwi uli mulindinywe. 18 Tandikamusiyi mubuumba mbuli bamucaala. Ndilaboola kulindinywe. 19 Muciindi cisyoonto inyika tiikandiboni limbi, pele nywebo muyoondibona nkaambo ndilapona anywebo muyoopona. 20 Ibuzuba oobo muyoozyiba kuti ndilikamantene a Taata alimwi akuti nywebo andime tulikamantene. 21 Ooyo uutambula milawo yangu akwiibamba nguundiyanda. Alimwi ooyo uundiyanda uyooyandwa a Taata, eelyo ambebo ndiyoomuyanda akulitondezya caantangalala kulinguwe.” 22 Judasi, kutali Isikaliyote, wakati kulinguwe: “O Mwami, nkaambo nzi ncoyanda kulitondezya caantangalala kulindiswe pele ikutali kunyika?” 23 Jesu wakamwiingula kuti: “Ikuti muntu kandiyanda, unoobamba majwi aangu, eelyo Taata uyoomuyanda alimwi tuyooboola kulinguwe akukkala anguwe. 24 Ooyo uutandiyandi tabambi majwi aangu; alimwi majwi aaya ngomumvwa taali majwi aangu, pele nga Taata iwakandituma. 25 “Nindacili andinywe ndali kumwaambila zyintu eezyi. 26 Pele mugwasyi, nkokuti muuya uusalala, ooyo ngwayootuma Taata muzyina lyangu, uyoomuyiisya zyintu zyoonse alimwi akumwiibalusya zyintu zyoonse nzindakamwaambila. 27 Ndamusiila luumuno, ndamupa luumuno lwangu. Tandimupi luumuno oolu kweelana amboipa nyika. Myoyo yanu itapengi alimwi itayoowi. 28 Mwalimvwide nindamwaambila kuti, Ndilaunka pele ndiyoopiluka alimwi kulindinywe. Ikuti nimwali kundiyanda ncobeni, nimwakondwa kuti nduunka kuli Taata, nkaambo Taata mupati kwiinda ndime. 29 Aboobo lino ndamwaambila kacitanacitika eeci, ikutegwa cacitika musyome. 30 Tandikoobandika zinji andinywe kuzwa lino, nkaambo mweendelezi wanyika ulaboola. Lino tajisi nguzu zyakundizunda, 31 pele ikutegwa nyika izyibe kuti ndilamuyanda Taata, ndilacita mbubonya Taata mbwaakandipa mulawo kuti ndicite. Amunyamuke, atuzwe aano.


5 Nkaambo mupaizi mupati uuli woonse uubwezyegwa akati kabantu usalilwa kubeleka mulimo wa Leza uugwasya bantu, ikutegwa katuula zipego azipaizyo akaambo kazibi. 2 Ulakonzya kubafwida lubomba bantu batazyi ibalubizya mbwaanga awalo mwini ulapenga akubula nguzu kwakwe, 3 alimwi akaambo kaceeci weelede kutuulila zibi zyakwe mwini mbubonya mbwacitila zyabantu. 4 Kunze lyaboobo, kunyina muntu uulipa bulemu oobu mwini pe, pele lilikke naitwa a Leza, mbubonya awalo Aloni mbwaakaitwa. 5 Mbubonya buyo, Kilisito awalo tanaakalipa bulemu kwiinda mukulibikka kuba mupaizi mupati, pele wakapegwa bulemu ayooyo iwakamwaambila kuti: “Uli mwanaangu; imebo sunu ndaba bauso.” 6 Alimwi kubusena bumbi waamba kuti: “Uli mupaizi mane kukabe kutamani mbubonya mbuli Melekisedeki.” 7 Naakali kupona anyika Kilisito wakapaila mipailo yakukombelezya akulomba kuli Yooyo wakali kukonzya kumufwutula kulufwu, kacita boobo cakulila kapati akuzwa misozi, eelyo wakamvwugwa nkaambo wakali kuyoowa Leza. 8 Nokuba kuti wakali Mwana, wakaiya kumvwida kuzyintu nzyaakapenga; 9 alimwi eelyo naakalondolwa, wakapegwa mukuli wakupa lufwutuko lutamani kuli baabo boonse bamumvwida, 10 nkaambo Leza mwini nguwamubikka kuba mupaizi mupati mbubonya mbuli Melekisedeki. 11 Tujisi makani manji aakwaamba kujatikizya nguwe, pele nciyumu kwaapandulula nkaambo muli akazilukwa mukumvwa kwanu. 12 Nkaambo nokuba kuti lino mwaleelede kuba bamayi, muciyandika muntu wakumuyiisya buya alimwi kuzwa kumatalikilo kwini injiisyo zyantalisyo zijatikizya makani aasetekene aa Leza; alimwi mwapilukila musyule akuba bantu bayandika mukupa, ikutali cakulya ciyumu pe. 13 Nkaambo muntu woonse uuzumanana kunywa mukupa talizyi pe jwi lyabululami, nkaambo mwana musyoonto. 14 Pele cakulya ciyumu ncabantu basimide, aabo ibali amaano aayiisyidwe kwaandaanya ciluzi acitaluzi kwiinda mukwaabelesya.


Lemeka Chipo chaLeza Chabuumi\nBALA MU Abbey Abui Acholi Afrikaans Aja Akha Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Dakota Dangme Danish Dayak Ngaju Douala Drehu Dusun Dutch Efik English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Ponapean Poqomchi' Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thai Sign Language Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Waray-Waray Welsh Wichi Wolaita Yacouba Zande Zulu\nLemeka Chipo Chabuumi\n1. Ngwani wakatupa buumi?\nJEHOVA “nguLeza muumi.” (Jeremiya 10:10) NguuMulengi wesu. Alimwi wakatupa buumi. IBbayibbele litubuzya kuti: “Nkaambo nduwe wakalenga zintu zyoonse, nkaambo kabukanze bwako nkizibeda, ankizyakalengelwa.” (Ciyubunuzyo 4:11) Nisimpe, Jehova wakali kuyanda kuti tube abuumi. Buumi nchipo chiyandikana loko chizwa kuli nguwe.—Bala Intembauzyo 36:9.\n2. Nga tulazwidilila biyeni mubuumi?\n2 Jehova utupa zintu nzituyanda kutegwa tupone, zili mbuli chakulya amaanzi. (Incito 17:28) Pesi kwiinda eezi, uyanda kuti tubotelwe mubuumi. (Incito 14:15-17) Kutegwa tuzwidilile mubuumi, tweelede kuswiilila milawu yaLeza.—Isaya 48:17, 18.\nLEZA MBWALIMVWA ATALA ABUUMI\n3. Niinzi Jehova nchaakachita chiindi Kaini naakajeya Abelo?\n3 IBbayibbele lituyiisya kuti buumi bwesu abuumi bwabamwi bantu bulayandikana kapati kuli Jehova. Muchikozyano, chiindi Kaini—mwana waAdamu aEva—naakanyemena mwanikaakwe Abelo, Jehova wakachenjezya Kaini kuti wakeelede kuleka bukali bwakwe. Pesi Kaini taakaswiilila pe, pesi wakiindilila kunyema zyakuti “wakanyampukila Abelo munyina, wamujaya.” (Matalikilo 4:3-8) Jehova wakamusubula Kaini akaambo kakujeya Abelo. (Matalikilo 4:9-11) Aboobo, kunyema akusulayika tazili kabotu pe nkaambo zilakonzya kutupa kuba basilunya akuyandisya zyankondo. Muntu uuli boobo takabujani pe buumi butamani. (Bala 1 Johane 3:15.) Kuti tubotezye Jehova, tweelede kuyanda bantu boonse.—1 Johane 3:11, 12.\n4. Mulawu waLeza ngwaakapede maIsrayeli utuyiisyaanzi atala achipo chabuumi?\n4 Nikwakiinda zyuulu zyaminyaka, Jehova wakatondeezya kuti buumi nchintu chiyandikana aawo naakapa Musa Milawu iili Kkumi. Umwi mulawu wakali wakuti: “Utajayi.” (Deuteronomo 5:17) Kweendelana amulawu ooyu, muntu wakali kujeya muntunyina wakeelede kujayigwa alakwe.\n5. Leza ulimvwa biyeni atala akugwisya da?\n5 Jehova ulimvwa biyeni atala akugwisya da? Alabo buumi bwamwana uutanazyalwa bulayandikana kuli Jehova. Mumulawu Jehova ngwaakapede maIsrayeli wakaambide kuti, ikuti umwi wachisa mwanakazi uulaada kusikila wasowa, muntu ooyo wakeelede kujayigwa. (Bala Kulonga 21:22, 23; Intembauzyo 127:3.) Eezi zituyiisya kuti kugwisya da nkubi.—Langa Makani Aakumamanino 28.\n6, 7. Kujana twamutondeezya biyeni Jehova kuti buumi tububona kabuli chintu chiyandikana?\n6 Kujana twamutondeezya biyeni Jehova kuti buumi bwesu abwabamwi tububona kabuyandikana kapati? Kwiinda mukutachita zimwi zintu zikonzya kutuchisa naa kuchisa buumi bwabamwi. Aboobo, tatukafwepi polya naa kubelesya misamu iikola nkaambo kakuti zijeya mibili yesu.\n7 Leza wakatupa buumi amibili, alimwi tweelede kuzibelesya kabotu mbuli mbwayanda. Aboobo tweelede kulijata kabotu. Ikuti teetwachita oobo, tatukonzyi pe kusalala mumeso aaLeza. (BaRoma 6:19; 12:1; 2 BaKorinto 7:1) Tachikonzeki pe kukomba Jehova sikutupa buumi kuti teetwabubona mbuli mbwabubona. Nikuba kuti chilakonzya kutuyumina kuleka michito iili boobo, Jehova uyootugwasya kuti katweezya changuzu kuleka nkaambo buumi ububona kabuyandikana loko.\n8. Niinzi nzitutayoochite kutegwa tutachisi buumi bwesu abwabamwi?\n8 Twayiiya kuti buumi nchipo chiyandikana loko. Jehova usyoma kuti tuyoochita nzitukonzya kutegwa tutakachisi buumi bwesu abwabamwi. Eezi tulazitondeezya munzila njitweenzyaayo myoota, midududu, naa zimwi zyeenzyo. Tweelede kutantamuka zisobano zilaangozi azyakulwana. (Intembauzyo 11:5) Alubo tuyoochita kabotu kuyaka myuunzi yesu munzila iitapi ngozi. Jehova wakalayilila maIsrayeli kuti: “Na wayaka ing’anda impya, bikila lululi citabililo, kuti utaleteli ing’anda yako mulandu wabulowa na muntu waloka.”—Deuteronomo 22:8.\n9. Tweelede kubajata biyeni banyama?\n9 Nikuba nzila njitujataayo banyama naa zivuubwa zyesu ilayandikana kuli Jehova. Ulatuzumizya kuti tujaye banyama kutegwa tulye nikuba kulungisya zisamo naa zyakuzwaata, alimwi utuzumizya kujaya munyama kuti wayanda kutuchisa. (Matalikilo 3:21; 9:3; Kulonga 21:28) Pesi tatweelede kuba basilunya kubanyama nikuba kubajaya akaambo kakusobana biyo.—Tusimpi 12:10.\nTatweelede kujeya mwana uutanazyalwa\nTatweelede kusulayika bamwi bantu pe\nTatweelede kubelesya polya naa misamu iikola\nLEMEKA BUSALALI BWABUUMI\n10. Tuzi biyeni kuti bulowa bwiiminina buumi?\n10 Bulowa bulayandikana, naa kuti bulasalala kuli Jehova nkaambo bulowa bwiiminina buumi. Kaini naakazwaa kujaya Abelo, Jehova wakamubuzya kuti: “Ijwi lyabulowa bwamwanike wako lilandikwiilila kuzwa muvu.” (Matalikilo 4:10) Bulowa bwaAbelo bwakali kwiiminina buumi bwakwe, alimwi Jehova wakasubula Kaini akaambo kakujeya Abelo. Nilyakamana Zambangulwe mumazubaa Nowa, alubo Jehova wakatondeezya kuti bulowa bwiiminina buumi. Jehova wakazumizya Nowa ampuli yakwe kulya banyama. Wakati: “[Banyama] baumi boonse bayavula ansi bayoomubeda zilyo. Mbubonya mbuli zisyu zisia-sia, zyoonse biyo ndamupa nzizyo.” Nikuba boobo, kuli chintu chimwi Jehova nchaakababuzya kuti batachilyi: “Tamweelede kulya nyama antoomwe abuumi bwayo—nkokuti bulowa bwayo.”—Matalikilo 1:29; 9:3, 4.\n11. Mulawuunzi uuli atala abulowa Leza ngwaakapa chisi chamaIsrayeli?\n11 Kakuli kwiinda minyaka iisika ku800 Jehova kabuzizye Nowa kuti taakeelede kulya bulowa, wakazoolayilila bantu bakwe kuti: “Kufumbwa muntu wabana ba-Israyeli, nanka mweenzu, uukala-kala akati kabo, uuvwima akujaya munyama na muyuni uuligwa, uleelede kutila bulowa ansi akubuvumba abulongo.” Mpawo wakayungizya kati: “Mutalyi bulowa.” (Levitiko 17:13, 14) Jehova uchiyanda kuti bantu bakwe kababona bulowa mbuli chintu chisalala. Beelede kulya nyama kutali bulowa pe. Chiindi nibajeya munyama kutegwa balye, beelede kuvwikkila bulowa bwamunyama ooyo munyika.\n12. MaKristu babubona biyeni bulowa?\n12 Nikwakiinda minyaka kuzwa lufu lwaJesu, baapostolo abaalu bamumbungano yamuJerusalemu bakaswaanana kutegwa basale kuti njiili milawu yakapedwe maIsrayeli yakachili kubeleka kumaKristu. (Bala Incito 15:28, 29; 21:25.) Jehova wakabagwasya kumvwisisisya kuti bulowa bwakachili kuyandikana kuli nguwe akuti kwakachili kuyandikana kuti kababubona mbuli kuti bulasalala. MaKristu aakusaanguna teebakeelede kulya pe nikuba kunywa bulowa naa kulya nyama yakatagwisigwa kabotu bulowa. Kulya naa kunywa bulowa, kwakali kubi mbuli kukomba mituni naa kuchita bwaamu. Kuzwaawo, maKristu bakasimpe bakali kukaka kulya naa kunywa bulowa. Kutegwani mazuba aano? Jehova uchiyanda kuti bulowa katububona mbuli chintu chisalala.\n13. Nkaamboonzi maKristu nibakaka kubikkilwa bulowa?\n13 Eezi zyaamba kuti maKristu abalabo beelede kukaka kubikkilwa bulowa na? Nisimpe kweelede kuba oobo. Jehova wakatulayilila kuti tutalyi nikuba kunywa bulowa. Ikuti dokotela wakubuzya kuti utachinoonywi bukande, kujana wabelesya nsunda na kuti bunjile mumubili? Peepe! Munzila iili boobu, mulawu wakutalya naa kunywa bulowa waamba kuti tweelede kukaka kubikkilwa bulowa.—Langa Makani Aakumamanino 29.\n14, 15. Kuyandikana biyeni kumuKristu kulemeka buumi akuswiilila Jehova?\n14 Niinzi nchitweelede kuchita kuti dokotela watubuzya kuti tulafwa ikuti teetwabikkilwa bulowa? Umwi awumwi weelede kulisalila kuswiilila mulawu waLeza uuli atala abulowa. MaKristu bachilemeka loko chipo chabuumi Leza nchaakabapa, alimwi tulooyanduula zimwi nzila zyabusilisi kuchitila kuti tupone, pesi tatukazumini pe kubikkilwa bulowa.\n15 Tulachita nzitukonzya kutegwa mibili yesu ikkale kayili kabotu, kwiinda kuti tuzumine kubikkilwa bulowa, nkaambo buumi nchipo chizwa kuli Leza. Nikuba boobo, kuswiilila Jehova kuyandikana loko kwiinda kutamuswiilila kutegwa tuliyungizizye buumi. Jesu wakati: “Umwi aumwi uuyanda kuliyobweda buumi bwakwe uzoobusweekelwa, pele umwi aumwi uusweekelwa buumi bwakwe nkaambo kandime uzoobujana.” (Matayo 16:25) Tuyanda kuswiilila Jehova nkaambo ulizi zintu zibotu nzituyanda alimwi nkaambo buumi tububona kabusalala mbuli mbabubona Jehova.—BaHebrayo 11:6.\n16. Nkaamboonzi babelesi baLeza nibamuswiilila?\n16 Babelesi baJehova basyomeka balakuyanda kulemeka milawu yakwe iili atala abulowa. Taakwe nibayoobulya nikuba kubunywa, alimwi tabakazumini pe kusilikwa kakubelesegwa bulowa. * Pesi balazumina kusilikwa kumwi kuchitila kuti bakapone. Balaa choonzyo chakuti Mulengi wabuumi ulizi nzibayanda mubuumi bwabo. Ulasyoma na kuti Leza ulizi ziyandikana mubuumi bwako?\nINZILA IIMWI JEHOVA NJAAKAZUMIZYA KUBELESYA BULOWA\n17. KumaIsrayeli, njiili nzila yakubelesya bulowa Jehova njaakabazumizya?\n17 Mumulawu Leza ngwaakapa Musa, Jehova wakabuzya maIsrayeli kuti: “Nkaambo mubulowa mobubede buumi bwanyama, alimwi mbombubo mbondimupede acipaililo kuti bumanye milandu yanu, nkaambo bulowa mbobumanya milandu nkaambo kabuumi.” (Levitiko 17:11) MaIsrayeli nibakali kubisya, bakali kukumbila kulekelelwa kuli Jehova kwiinda mukutuula munyama alimwi bakali kukumbila mupayizi kuti atile bulowa aachipayililo chamutempele. Eeyi njiyakali nzila Jehova njaakali kuzumizya maIsrayeli kubelesya bulowa.\n18. Chinunuzyo chaJesu chitugwasya biyeni?\n18 Chiindi Jesu naakazaa nyika, wakabambulula mulawu atalaa zituuzyo zyabanyama kwiinda mukupa buumi bwakwe, naa bulowa kutegwa tulekelelwe zibi zyesu. (Matayo 20:28; BaHebrayo 10:1) Buumi bwaJesu bwakalaa chindemezi [kuyandikana] zyakuti chiindi Jehova naakamubusizya kuya kujulu, wakapa bantu boonse choolwe chakupona kukabe kutamani.—Johane 3:16; BaHebrayo 9:11, 12; 1 Petro 1:18, 19.\nKujana watondeezya biyeni kuti ulabulemeka buumi abulowa?\n19. Niinzi nzitweelede kuchita kutegwa “tusalale kubulowa bwabantu boonse”?\n19 Tulabotelwa kuli Jehova akaambo kachipo chabuumi chigambya! Alimwi tuyanda kubuzya bantu kuti, ikuti babaa lusyomo muli Jesu, bayoopona kukabe kutamani. Tulabayanda bantu, alimwi tuyoochita zyoonse nzitukonzya kutegwa tubayiisye mbubanga bayoojana buumi. (Ezekiele 3:17-21) Mbubonya mbuli mwaapostolo Paulo, tuyookonzya kwaamba kuti: “Ndasalala kubulowa bwabantu boonse, nkaambo nsikasiside cintu pe, ndakamwaambila luyando loonse lwa-Leza.” (Incito 20:26, 27) Nisimpe, tutondeezya kulemeka buumi abulowa chiindi nitubuzya bamwi atala aJehova akuti buumi buyandikana biyeni kuli nguwe.\n^ par 16 Kuti ujane zyiingi atala akusilikwa kutabelesyi bulowa bwakubikkilwa, langa mapeji 77-79 aabbuku litegwa ‘Amukkale Kamuli Muluyando lwaLeza’ lyakapupululwaa Bakamboni baJehova.\nKASIMPE 1: LEMEKA CHIPO CHABUUMI\n“Nkaambo mulinduwe mukabede kasensa kabuumi.”—Intembauzyo 36:9\nNga tulatondeezya biyeni kuti tulabulemeka buumi?\nIncito 17:28; Ciyubunuzyo 4:11\nBuumi nchipo chizwa kuli Leza, alimwi tweelede kubulemeka.\nKulonga 21:22, 23; Deuteronomo 5:17\nKujaya akugwisya da nkubi.\nKusulayika bamwi nkubi.\n2 BaKorinto 7:1\nTantamuka michito mibi, iili mbuli kufwepa akubelesya zikola.\nTantamuka zyakulikondelezya zyalunya azyankondo.\nKASIMPE 2: BUUMI ABULOWA\n“Nkaambo mubulowa mobubede buumi bwabalenge boonse, nkaambo mubulowa bwakwe mobubede buumi bwamulenge.”—Kulonga 17:14\nLeza ububona biyeni buumi abulowa?\nMatalikilo 4:10; Deuteronomo 12:23\nBulowa bwimikilila buumi.\nMatalikilo 9:3, 4\nTulakonzya kulya nyama kuteensi bulowa pe.\nIncito 15:28, 29; 21:25\nMulawu waLeza wakutalya bulowa uswaanizya bulowa bubelesegwa mukusilika.\nMubuumi bwesu chintu chiyandikana loko mbweenzuma mbutuli aabo aJehova.\nKASIMPE 3: KUBELESEGWA KWABULOWA JEHOVA NKWAAKAZUMIZYA\n“Bulowa bwa-Jesu . . . bulatusalazya kuzibi zyoose.”—1 Johane 1:7\nTujanaanzi kuchinunuzyo chaJesu?\nMuchiindi chaBbayibbele, maIsrayeli nibakali kubisya, bakeelede kukumbila lulekelelo kuli Jehova kwiinda mukutuula munyama alimwi kabakumbila mupayizi kuti atile bumwi bulowa aachipayililo.\nMatayo 20:28; BaHebrayo 9:11-14\nJesu naakaboola aanyika wakachinchania mulawu, wakutuula munyama kabelesya buumi bwakwe, chaamba bulowa bwakwe, kuti tulekelelwe milandu yesu.\nBuumi bwaJesu bwakali kuyandikana loko kuzwa Jehova naakamubusizya kuya kujulu, alimwi Jehova wakapa bantu boonse batondeezya lusyomo muli Jesu choolwe chakuyoopona kukabe kutamani.


Amubeleke Antoomwe a Jehova Abuzuba | Yakwiiya\nNgazi Yamulindizi—Yakwiiya | August 2018\nAMUBALE MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nAmubeleke Antoomwe a Jehova Abuzuba\n“Tuli basimilimonyina a Leza.”—1KOR. 3:9.\nNZYOOLWE NZI NZYOMUJISI ZYAKUBELEKA ANTOOMWE A JEHOVA . . .\nkwiinda mukugwasya banamukwasyi alimwi abasyominyoko?\nkwiinda mukusamausya bamwi?\nkwiinda mukulyaaba akuyungizya mulimo wanu?\n1. Munzila nzi motukonzya kubeleka a Jehova?\nJEHOVA naakalenga bantu, wakali kuyanda kuti bakabe basimilimonyina anguwe. Nokuba kuti bantu tabalondokede lino, aabo basyomeka balakonzya kubeleka a Jehova abuzuba. Mucikozyanyo, tuba “basimilimonyina a Leza” kwiinda mukukambauka makani mabotu aa Bwami bwakwe alimwi akugwasya bantu kuba basikwiiya. (1Kor. 3:5-9) Amuciyeeyele buyo coolwe ncotujisi cakubeleka calukamantano a Mulengi singuzu zyoonse mumulimo uuyandika kapati! Nokuba boobo, kukambauka alimwi akugwasya bantu kuba basikwiiya tazili nzila zilikke motubeleka a Jehova. Mucibalo eeci tulabona anzila zimbi motukonzya kucita oobo, nkokuti kwiinda mukugwasya banamukwasyi alimwi abakombima, kwiinda mukusamausya bamwi, kwiinda mukulyaaba mumilimo ya Bunakristo, alimwi akwiinda mukuyungizya mulimo wesu uusetekene.—Kol. 3:23.\n2. Nkaambo nzi ncocitakonzyi kuba cabusongo kweezyanisya nzyomucita kutegwa musumpule makanze a Jehova azicita bamwi?\n2 Notulanga-langa cibalo eeci, muteezyanisyi nzyomukonzya kumucitila Jehova alimwi anzyobakonzya kumucitila bamwi. Amuyeeye kuti bantu baliindene ziimo, buumi, bukkale, alimwi anzyobakonzya kucita. Mwaapostolo Paulo, iwakasololelwa amuuya wakalemba kuti: “Pele umwi aumwi alingule nzyacita lwakwe mwini, mpoonya ulajana kaambo kamupa kukondwa lwakwe mwini, ikutali akaambo kakulyeezyanya amuntu uumbi.”—Gal. 6:4.\nAMUBAGWASYE BANAMUKWASYI ALIMWI ABAKOMBINYOKO\n3. Nkaambo nzi ncocikonzya kwaambwa kuti muntu uli woonse uulanganya mukwasyi wakwe ulabeleka antoomwe a Leza?\n3 Jehova uyanda kuti babelesi bakwe kabailanganya mikwasyi yabo. Mucikozyanyo, mweelede kubeleka kutegwa mujane mali ngobayandika bayandwa banu. Bamatumbu banji balacaala aŋanda kutegwa balanganye bana bacili baniini. Alimwi bana ibakakomena bamwi beelede kulanganya bazyali babo ibaciswa. Milimo eeyi ilayandika. Ijwi lya Leza lyaamba kuti: “Ikuti muntu katababambi kabotu bamukwasyi wakwe, ikapati aabo bamuŋanda yakwe, nkokuti walukaka lusyomo alimwi mubi kapati kwiinda muntu uunyina lusyomo.” (1Tim. 5:8) Ikuti naa kamujisi mikuli iili boobu, inga tiimwacikonzya kujana ciindi cakucita milimo ya Bunakristo mbuli mbomuyanda. Pele mutatyompwi pe! Jehova ulakkomana ciindi nomuulanganya mukwasyi wanu.—1Kor. 10:31.\n4. Mbuti bazyali mbobakonzya kubikka zintu zyakumuuya mubusena bwakusaanguna, alimwi ino ncinzi cikonzya kucitika?\n4 Bazyali Banakristo balabeleka antoomwe a Jehova ciindi nobabikkila bana babo mbaakani zyakumuuya. Banji ibakacita oobo kumamanino bakabona bana babo basankwa alimwi abasimbi kababeleka milimo yaciindi coonse kule akumaanda aabo. Bamwi mbaamisyinali; bamwi bacita bupainiya kubusena bubulide basikumwaya; mpoonya bamwi babelekela ku Beteli. Ambweni bakwesu abacizyi aaba tabavwuli kubonana abanamukwasyi akaambo kakuti babelekela mumasena aali kulamfwu. Nokuba boobo, bazyali ibalyaabide balabakulwaizya bana babo kuzumanana mumilimo yabo. Ino nkaambo nzi ncobacitila boobo? Balajana lukkomano lunji alimwi akukkutila akaambo kakuzyiba kuti bana babo babikka ziyandika zya Bwami mubusena bwakusaanguna. (3Joh. 4) Ambweni bazyali banji aaba balimvwa mbuli mbwaakalimvwa Hana, walo iwakaamba kuti ‘wakapa’ mwanaakwe Samuele kuli Jehova. Kukamantana kuli boobo bazyali aaba bakubona kuti ncoolwe cipati. Inga tiibayanda kuti zintu zicince pe.—1Sam. 1:28.\n5. Mbuti mbomukonzya kugwasyilizya bantu ibali mumbungano yanu? (Amubone cifwanikiso icili kumatalikilo aacibalo.)\n5 Kuti naa tamujisi mikuli minji mumukwasyi wanu, sena inga mwabagwasyilizya bakombinyoko ibalanganya bamwi alimwi abaabo ibaciswa, bacembeede, naa aabo ibayandika lugwasyo? Mbuti kuti mwalanga-langa mumbungano yanu akubona baabo ibayandika lugwasyo? Ambweni mulakonzya kujana ciindi cakuba abazyali bacembeede bamucizyi Munakristo uubalanganya kumwi kalanganya amilimo iimbi. Naa ambweni mulakonzya kugwasya baabo bayandika lugwasyo kwiinda mukulyaaba kubatola kumiswaangano, kubasindikila kukuula zintu, kubaulila naa kubaletela ziyandika, naa kuunka ambabo kuyooswaya muntu umwi uuli mucibbadela. Kwiinda mukucita boobo, mulabeleka antoomwe a Jehova mukwiingula mupailo.—Amubale 1 Bakorinto 10:24.\n6. Ino ncinzi cibikkilizyidwe mukusamausya bamwi?\n6 Basimilimonyina a Leza balizyibidwe kuti balasamausya. Mu Chigiriki, ibbala lyakuti “kusamausya” lyaamba “kuyandisisya, naa luzyalo kubantu mbotutazyi.” (Heb. 13:2) Ijwi lya Leza lilijisi zikozyanyo izituyiisya mbotukonzya kuba bantu basamausya. (Matl. 18:1-5) Tulakonzya alimwi tweelede kujana ciindi cakugwasya bamwi lyoonse, tacikwe makani naa ‘mbaciinga cesu calusyomo’ naa pe.—Gal. 6:10.\n7. Nkaambo nzi ncomweelede kwaalanga-langa makani aakusamausya babelesi baciindi coonse ibaswaya?\n7 Sena mulakonzya kubeleka a Leza kwiinda mukusamausya babelesi baciindi coonse ibaswaya? (Amubale 3 Johane 5, 8.) Ziindi zili boobu zipa coolwe ‘cakuyumizyanya.’ (Rom. 1:11, 12) Amulange cakuluula caba Olaf. Balayeeya kuti mumyaka yamusyule, mumbungano yabo kunyina wakalyaaba kutambula mulangizi wabbazu, iwatakakwete. Ba Olaf aciindi eeco ibakacili bana bakalomba bazyali babo ibatakali Bakamboni kuti naa mulangizi wabbazu ulakonzya kusikila kuŋanda yabo. Bakazumina pele bakaamba kuti ba Olaf banikoona acuuno. Kucinca ooko kwakali kweelela. Ba Olaf bakaamba kuti, “Eelo kaka yakali nsondo iikkomanisya! Mebo amulangizi wabbazu twakali kufwuma kubuka abuzuba alimwi akubandika zibalo zikkomanisya katutanalya cakulya cakuseeni. Akaambo kakuti bakandikulwaizya, ndakatalika mulimo waciindi coonse.” Kwamyaka iinda ku 40, ba Olaf babeleka mulimo wabumisyinali mumasena aaindene-indene.\n8. Ntwaambo nzi itutupa kusamausya bamwi nokuba kuti kumatalikilo inga kakulibonya mbuli kuti tiikwabikkilwa maano? Amupe cikozyanyo.\n8 Mulakonzya kutondezya luyando munzila zinji nokuba kuti kusoleka kwanu kumatalikilo tiikwabikkilwa maano. Amubone cikozyanyo eeci. Naakali kusololela ciiyo ca Bbaibbele, sikumwaya umwi waku Spain wakabona kuti sikwiiya wakwe Yesica, uuzwa ku Ecuador, wakali kulila. Sikumwaya wakabuzya kaambo ikakali kumupa kulila. Ba Yesica bakaamba kuti kabatanalonga, bakali bacete cakuti bumwi buzuba bakanyina cakulya. Cilikke buyo ncobakali kukonzya kupa mwanaabo, maanzi. Bakasola kucita kufwumbwa ncobakali kukonzya kubutika mwanaabo kumwi kabapaila kulomba lugwasyo. Muciindi buyo cisyoonto, Bakamboni bobilo bakabaswaya, pele ba Yesica tiibakabatambula kabotu alimwi bakaizapula magazini njobakabapa bacizyi. Bakabuzya kuti “Sena eeci ncecakulya ncomuyanda kuti ndipe mwanaangu?” Bacizyi bakasola kubaumbulizya, pele eeci tiicakagwasya pe. Nokwakainda ciindi, bacizyi bakabasiila mutaanga wazyakulya amulyango. Ba Yesica bakakulwaizyigwa kapati akaambo kaluse ndobakatondezya bacizyi aaba alimwi bakalimvwa bubi ciindi nobakayeeya kuti tiibakabikkila maano ciindi Leza naakaingula mupailo wabo. Aboobo lino, bakalikanzide kubelekela Jehova. Eelo kaka bwaabi bwabacizyi aaba bwakagwasya kapati!—Muk. 11:1, 6.\nAMUGWASYILIZYE MUMILIMO YA BUNAKRISTO\n9, 10. (a) Ino muukkale buli buti bumwi kaindi imwakali kuyandika basikugwasyilizya akati kabantu ba Leza? (b) Ino zintu nzi zimwi ziyandika izilanganizyigwa abaalumi balyaabide mumbungano mazuba aano?\n9 Kaindi, bana Israyeli bakalijisi zyoolwe zinji zyakulyaaba kugwasyilizya. (Kul. 36:2; 1Mak. 29:5; Neh. 11:2) Mazuba aano, andinywe mulijisi zyoolwe zinji zyakwaaba ciindi canu, lubono, alimwi mulijisi luzyibo lwakucita milimo imwi ndomukonzya kubelesya kugwasya bakwesu abacizyi. Alimwi muyookkomana kapati akutambula zilongezyo zinji akaambo kakulyaaba kugwasyilizya.\n10 Ijwi lya Leza likulwaizya baalumi mumbungano kubeleka antoomwe a Jehova kwiinda mukusika azyeelelo zyamulimo akuba balangizi. (1Tim. 3:1, 8, 9; 1Pet. 5:2, 3) Aabo ibacita boobo bayanda kugwasya bamwi kumubili alimwi akumuuya. (Mil. 6:1-4) Sena baalu bakamubuzya kuti naa mulayanda kubeleka kamuli basikugwasyilizya naa kulanganya mabbuku, zilawo, kubamba masena aakukombela, naa milimo iimwi buyo? Aabo ibalanganya milimo iili boobu bayoomwambila kuti cilakkomanisya kapati kugwasya bamwi.\nKulyaaba kugwasyilizya mumilimo ya Bunakristo kupa zyoolwe zinji zyakujana balongwe bapya (Amubone muncali 11)\n11. Mbuti mucizyi umwi mbwaakagwasyigwa kuzwa kubalongwe mbaakajana ciindi naakali mumilimo yamayake?\n11 Aabo balyaaba kugwasyilizya mumilimo ya Bunakristo kanji-kanji balajana balongwe bapya. Amubone cikozyanyo caba Margie, imucizyi wakabeleka mumilimo minji yakuyaka Maanda aa Bwami kwamyaka iili 18. Mumyaka eeyi, bakali kubayiisya milimo bacizyi banji ibacili bana. Bakajana kuti kucita boobo ninzila mbotu kapati yakukulwaizyanya kumuuya. (Rom. 1:12) Ciindi nobakajana buyumuyumu, ba Margie bakakulwaizyigwa abalongwe babo aabo mbobakajana nobakali mumulimo wakuyaka. Sena kuli nomwakagwasyilizyide kale mumulimo wakuyaka mbuli yooyu? Tacikwe makani naa mulijisi luzyibo mukuyaka naa pe, mulakonzya kulyaaba.\n12. Mbuti mbomukonzya kugwasyilizya ciindi nokwacitika ntenda?\n12 Ciindi nokwacitika ntenda, bantu ba Leza balijisi zyoolwe zyakubeleka a Leza kwiinda mukugwasya bakwesu kumubili. Mucikozyanyo, balabapa mali aabo bajatikizyidwe. (Joh. 13:34, 35; Mil. 11:27-30) Nzila iimbi mbotukonzya kubagwasya nkwiinda mukusalazya naa kuyakulula maanda aabo. Ba Gabriela, mucizyi waku Poland walo uuli aaŋanda yakanyonyooka amaanzi, wakakkomana kapati ciindi bakwesu ibazwa kumbungano zili aafwaafwi ankwakkala nobakaboola kumugwasya. Wakaamba kuti, “Tandiyandi kwaamba kujatikizya nzyondakasweekelwa, eezyo nzintu buyo zyakumubili. Muciindi caboobo, ndiyanda kumwaambila nzyondakajana. Eeci icakacitika cindipa kusinizya kuti kuba cibeela ca mbungano ya Bunakristo ncoolwe cilibedelede alimwi cilakkomanisya kapati.” Banji ibagwasyigwa noyamana kucitika ntenda abalo mbobalimvwa oobo. Alimwi aabo ibabeleka a Jehova kupa lugwasyo luli boobu balakkomana kapati alimwi akukkutila.—Amubale Milimo 20:35; 2 Bakorinto 9:6, 7.\n13. Mbuti kulyaaba mbokukonzya kuyumya cilongwe cesu a Jehova? Amupe cikozyanyo.\n13 Ba Stephanie, alimwi abasikumwaya bamwi bakakkomana kubeleka a Jehova kwiinda mukugwasyilizya Bakamboni ibakaboola ku United States kabali bazangalisi. Bakagwasyilizya kujana alimwi akubikka zintu mumaanda aamikwasyi eeyo iyakalonga kuzwa mumasena imwakali nkondo. Bakaamba kuti, “Twakajatikizyigwa kapati akaambo kalukkomano ndobakatondezya ciindi nobakabona luyando lwabunyina bwanyika yoonse.” Bakayungizya kuti, “Bakwesu aaba bayeeya kuti twakabagwasya, pele mubwini, balo mbobakatugwasya kwiinda. Luyando, lukamantano, lusyomo, alimwi akusyoma Jehova nkotwakalibonena, kwakayumya luyando lwesu kuli Jehova, alimwi eeci cakatupa kulumba kapati kuzintu zyoonse nzyotutambula kumbunga yakwe.”\nAMUYUNGIZYE MULIMO WANU\n14, 15. (a) Muuya nzi musinsimi Isaya ngwaakatondezya? (b) Mbuti bakambausi ba Bwami mazuba aano mbobakonzya kumwiiya Isaya?\n14 Sena mulayanda kubeleka a Jehova kwiinda mukuyungizya mulimo wanu? Sena inga mwalyaaba kulonga kutegwa mukamubelekele kubusena kuyandika babelesi banji? Nokuba boobo, babelesi ba Leza tabayandiki kuti mane baunke kulamfwu buya kutegwa batondezye bwaabi. Pele bukkale bwabakwesu abacizyi bamwi bulabazumizya kulyaaba kuyoobeleka kumasena aali kulamfwu. Bube bwabo bulikozyene abwamusinsimi Isaya. Mukwiingula mubuzyo ngwaakabuzya Jehova wakuti, “Ino nguni ngonditiitume, alimwi ino nguni utiituunkile?” Isaya wakaingula kuti: “Ndime aano! Kondituma!” (Is. 6:8) Sena andinywe inga mwacikonzya alimwi akulyaaba kugwasyilizya mumbunga ya Jehova? Muunzila nzi zimwi momukonzya kucita oobo?\n15 Kujatikizya mulimo wakukambauka alimwi akugwasya bantu kuba basikwiiya, Jesu wakaamba kuti: “Mulimo wakutebula mupati, pele babelesi mbasyoonto. Aboobo, amulombe Simalelo wabutebuzi kuti atume babelesi mumulimo wakwe wakutebula.” (Mt. 9:37, 38) Sena mulakonzya kubeleka kubusena bubulide, ambweni kamuli bapainiya? Naa sena inga mwagwasya bamwi kucita oobo? Bakwesu abacizyi banji balimvwa kuti nzila mbotu yakutondezya kuti tulamuyanda Leza alimwi abasimukoboma nkucita bupainiya mumasena naa muzilawo muyandika batebuzi bamulimo banji. Sena inga mwayeeya nzila zimbi momukonzya kuyungizya mulimo wanu? Lukkomano lunji lulaboola kwiinda mukucita boobo.\n16, 17. Muunzila nzi zimbi momukonzya kuyungizya mulimo wanu kuli Jehova?\n16 Sena inga mwayanda kubelekela ku Beteli naa kugwasyilizya mukuyaka masena akukombela, ambweni kamuli mubelesi uubeleka kwaciindi cisyoonto naa mubelesi weenda buya kuyoogwasyilizya? Kuyandika bantu banji ibalyaabide kubelekela Jehova kufwumbwa nkobakonzya kutumwa, nokuba kuti inga kabajisi luzyibo mumulimo uumbi. Nokuba boobo, Jehova ulaukkomanina muuya wakulyaaba uutondezyegwa abaabo ibazumina kubeleka kufwumbwa mulimo ngobapegwa.—Int. 110:3\n17 Sena mulayanda kutambula lwiiyo luyungizyidwe kutegwa muubeleke kabotu mulimo wanu uusetekene? Kuti naa mulayanda, mulakonzya kweelela kunjila Cikolo Cabakambausi ba Bwami. Cikolo eeci cilayiisya baalumi alimwi abamakaintu babikkila maano kuzintu zyakumuuya ibabeleka mulimo waciindi coonse, kutegwa bayungizye mulimo wa Bunakristo. Aabo balembela kunjila cikolo eeci beelede kulibambila kuzumina mulimo uuli woonse bamanizya cikolo. Sena inga mwalyaaba kuyungizya mulimo wanu munzila eeyi?—1Kor. 9:23.\n18. Mbubotu nzi mbomukonzya kujana kwiinda mukubeleka antoomwe a Jehova abuzuba?\n18 Mbotuli bantu ba Jehova, tulakulwaizyigwa kuba baabi, icitondezyo cabubotu, luzyalo, alimwi aluyando, alimwi akugwasyilizya bamwi abuzuba. Kuti twacita oobo, tulakkomana, alimwi akuba aluumuno. (Gal. 5:22, 23) Kufwumbwa naa muli mubukkale buli buti, mulakonzya kujana lukkomano kwiinda mukwiiya bwaabi bwa Jehova alimwi mulakonzya kuzumanana kuba basimilimonyina ibayandwa!—Tus. 3:9, 10.\nSena Mulijisi Makani Aamasimpe?\nMutani Kubeteki Kweelana Ambwalibonya Muntu\nMAKANI AABUUMI Ndakakanzide Kutalekela Maanza Aangu Kulebuka\nBalikkomene Bantu Baabi\nKukkazika Moyo—Kuliyumya Katujisi Bulangizi\nMAKANI EESU AAKAINDI Mbozyakasyangwa Mbuto zya Bwami Zyakusaanguna ku Portugal\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA August 2018\nNGAZI YAMULINDIZI—YAKWIIYA August 2018